Udal Gobernua: "Herri barruko trafikoa arintzea da helburua, herri iraunkorrago eta seguruago bat bultzatu behar dugu"

Udal Gobernuak, bestalde, nabarmendu gura izan du errepide zati horri kale izaera eman gura zaiola eta ez dagoela erabakita kale horretako trafikoa nola antolatuko den: "Erabakia hartzeko orduan kontuan izango da ibilgailuen eta oinezkoen arteko oreka". EAJri erantzunez, gaineratu dute gaur egun Udalean dauden alderdi guztiak daudela proiektuaren alde: "2014ko irailaren 16ko osoko bilkuran hala adierazi zuten; hor daude aktak, publiko direnak".

Arrasate pasealekuaren itxiera dela-eta hainbat arrasatearrek agertu duten "kezka eta haserrea" ikusirik eta EAJren adierazpenak irakurrita, "ezinbestekotzat" jo du Udal Gobernuak "jendaurrean, batzordeetan zein osoko bilkuretan" emandako azalpenak errepikatzea.

Jarraian, Udal Gobernuaren argudioak:

1.- Takolo - Goiru proiektua trafiko asko duen errepideari kale izaera emateko landu da.

2.- Ez dago erabakita kale hau trafikoari noiz eta nori itxiko zaion obra amaitzean. Kale honetako trafikoa antolatzeko aukera ezberdinak daude mahai gainean: denbora tarte zehatz batzuetan itxi, beti irekita eduki eta kamioiei galarazi... erabaki barik dago momentuz. Erabakia hartzeko kontuan izango da ibilgailuen eta oinezkoen arteko oreka.

3.- Arrasaten ere eredu iraunkorrago eta seguruago bat bultzatu behar dugu. Helburua jendearentzat espazioak irabaztea eta ibilgailu motordunen erabilera masiboak sortzen dituzten gaixotasun eta gainontzeko kalte guztiak ahalik eta gehien murriztea da. Udalak badu horretarako mugikortasun plan bat eta plan horren barruan lehentasuna da oinezkoei aukerak zabalduz joatea eta herri barruko bizikleta bide sarea osotzea.

4.- Arrasate pasealekuan oinezkoei emango zaie lehentasuna eta egun bertatik pasatzen den trafikoa bideratzeko zenbait aukera badira: San Andres, Erguin eta Munarren arteko lotura Loramendi kaletik egitea aukera bat da. Herritik kanpora eta kanpotik herrira datorren trafikoa beste bide batzuetatik bideratu nahi da: Aretxabaletatik Uribe eta Erguinera Olandixoko tuneletik, Bizkaiatik Uribe eta Erguinera Kanpazarreko bide zaharretik, Bizkaitik SanAndres eta Musakolara Epeleko bidetik… Arrasate Pasealekuari dagokionez, berriz, obrak burutzen ari diren bitartean ikusiz joango gara zein den aukerarik onena; izan ere, obrak irauten duen artean ondorioak atera ahal izango dira trafikoaren antolaketa egokiena zein izango den ikusteko.

5.- Herritarren ezinegona areagotzeko erdi egiak zabaltzen ari da PNV. Gaur egun Udalean dauden alderdi guztiak daude proiektu honen alde. 2014ko irailaren 16an hala adierazi zuten plenoan, hor daude bertako aktak, publikoak direnak, nahi dituenak ikusi ditzan.

6.- Trafikoari buruz aipatzen duten ikerketari dagokionez, argi dagoena da Arrasate Pasealekutik berez pasa beharrik ez duten ibilgailu mordo bat igarotzen direla egunero eta horrek aspalditik sortzen dituela arazoak. Horregatik, gune horretako trafikoa arintzeko, egin zen Olandixoko tunela; kanpotik datorren trafikoa bertatik bideratzeko. Orain, herri barruko trafikoa arindu gura da neurri honekin.

7.- Obra honen helburuetako bat herri barruko trafikoa gutxitzea da eta obrak iraun bitartean ondorioak atera beharko dira, gero erabakiak hartu ahal izateko.


Aske utziko dituzte bahiketa egotzita atzemandako estatubatuarrak

Epaileak uste du ez zutela deliturik egin. 33 umerekin batera Dominikar Errepublikara sartzeko zorian zeudela atxilotu zituzten, urtarrilaren 29an.

Haitiko epaile batek aske utziko ditu herrialdetik atera nahi zituzten 33 ume bahitzea egotzita urtarrilaren 12an atxilotutako 10 estatubatuarrak, iturri juridiko batek informatu duenez.

"Agindua denak askatzea izango da", ziurtatu du aipatu iturriak.

Erabakia ez da ofizial egin oraindik, baina baliteke estatubatuarrak gaur bertan uztea aske, epaileak ez baitu deliturik ikusi haien ekintzetan.

Hamar estatubatuarrak urtarrilaren 29an atzeman zituzten, 33 umezkorekin batera Dominikar Errepublikara sartzeko zorian zeudela.

Ama batzuek aitortu egin zuten borondatez eman zizkietela beren seme-alabak, hala bizimodu hobea izango zutela uste baitzuten.


Teodoro Hernandorena XIV. Ipuin lehiaketan parte hartzeko epea amaitzear

Zizurkilgo Teodoro Hernandorena XIV. Ipuin lehiaketan parte hartzeko epea amaitzear da. Hain zuzen, azaroaren 20a izango da lanak aurkezteko azken eguna. Idazteko zaletasuna bultzatzeko asmoz, Euskara sailak hamalaugarren urtez antolatu du bere herritar kuttunaren izena daraman literatura lehiaketa.

Bertan parte hartu ahal izango dute Andoain, Aduna, Alkiza, Asteasu, Amasa-Villabona, Anoeta, Irura, Larraul eta Zizurkilgo herritarrek. Adinaren arabera, bost mailatan banatuko dira parte-hartzaileak:

A maila: 6-8 urtekoena B maila: 9-11 urtekoena C maila: 12-13 urtekoena D maila: 14-16 urtekoena E maila: 17 urtetik gorakoena.

Ipuinen gaia librea izango da, eta euskaraz idatzi beharko dira. Lanen luzerari dagokionez, hauek dira bete beharreko baldintzak:

A maila: orrialde 1 B maila: 2 orrialde C maila: gutxienez 2 eta gehienez 4 orrialde D maila: Gutxienez 3 eta gehienez 8 orrialde E maila: Gutxienez 5 eta gehienez 12 orrialde.

DIN A-4 neurrian aurkeztu behar dira, makinaz edo ordenagailuz idatzita. Lan bakoitzaren bi kopia entregatu behar dira, Zizurkilgo udaletxean edo Aurrerako udal-bulegoetan.

Izenburuaren alboan, egilearen izengoitia eta adina jarri behar dira, egilearen nortasuna gordetzeko. Lanekin batera, gutun-azal itxi bat aurkeztuko da, eta bertan jarriko dira egilearen izen-abizenak, helbidea, telefonoa eta adina. Gutun-azalaren kanpoaldean, lanaren izenburua eta egilearen adina bakarrik jarriko dira.

Sari-banaketa abenduaren 18an izango da, eta sariak ere adinaren araberakoak izango dira:

A mailako 1. saria: oparia 2. saria: oparia B mailako 1. saria: oparia 2. saria: oparia C mailako 1. saria: 90 euro 2. saria: oparia D mailako 1. saria: 150 euro 2. saria: oparia E mailako 1. saria: 450 euro 2. saria: oparia.


Hego Polorako 80 kilometro besterik ez

Haizearen aurka hamabi orduz gogor borrokatu ostean, hego Polotik 80 kilometrora daude Naturgas/BBK Transantartika 2011 espedizioko kideak. Dagoeneko 2.146 kilometro egin dituzte.

“Gaurkoa egun oso gogorra izan da. Hotza hezurretaraino sartzen zitzaigun, izan ere, haizeak gogor astindu du. Ipar-ekialdeko haizea zegoen aurreikusita, baina guztiz ekialdekoa izan da. Horrek gure erritmoa moteldu du eta gure norabidetik ere aldendu gaitu pixka bat”. Hala azaldu zuten atzo iluntzean espedizioko kideek.

144 kilometro egin zituzten atzo. Beraz, 80 kilometro eskas gelditzen zaizkie Hego Polora iristeko.

Gaur Hego Poloa helburu

Gaurko ekialdeko haizea dute aurreikusita eta hori ez da albiste ona alpinistentzako, haize horrek euren norabidetik aterako dituelako eta Poloa albotik pasako lukete.

Espediziko kideek ekaitzak, izotz glaziarrak eta tenperatura oso baxuak jasan behar izan dituzte Novolazarevskaya gunetik irten zirenetik. Eskiatzen edo oinez egin behar izan dute ibilbidea, orain dela 100 urte lehen aldiz zapaldu zuten lur zatira iristeko helburuarekin. Hego Polorako 80 kilomtero gelditzen zaizkie, baina ibilbidea Hercules gunean amaitzeko 1.200.


Lezoko kirol taldeen asteburuko partidak (2020-02-28)

Honakoa da Lezoko kirol talde nagusien asteburuko kartelera.

FUTBOLA

Gizonen Erregional Preferentea

Allerru-Sanpedrotarra, bihar (larunbata) 16:00etan Plazetan.

Emakumeen Gorengo Maila, Igoera Fasea

Beti Gazte-Allerru, bihar (larunbata) 16:30ean Lesakako Mastegi zelaian.

Gizonen Lehen Erregionala, Kopa

Donostiako Kaleren Lagunak-Allerru, etzi (igandea) 20:05an Añorgako Rezola zelaian.

Gizonen Gazteen Lehen Maila, Igoera Fasea

Aretxabaleta A-Allerru A, etzi (igandea) 16:30ean Aretxabaletako Ibarra zelaian.

Gizonen Gazteen Lehen Maila, Kopa

Allerru B-Hondarribia, bihar (larunbata) 18:00etan Plazetan.

ESKUBALOIA

Emakumeen Gipuzkoako Lehen Maila

Egia-Munttarpe, bihar (larunbata) 16:45ean Donostiako Egiako kiroldegian.

Gizonen Gipuzkoako Bigarren Maila

Munttarpe-Elgoibar, bihar (larunbata) 18:00etan Bekoerrotan.

ARETO FUTBOLA

Gizonen Euskal Liga

Jaixki AFT-Uxoa, bihar (larunbata) 16:15ean Bekoerrota kiroldegian.

Gizonen Gipuzkoako Lehen Maila

Gaintxu AFT-Eguzki, bihar (larunbata) 20:00etan Bekoerrota kiroldegian.

SASKIBALOIA

Emakumeen Junior Maila

Kurkubi- Zast 2003, gaur (ostirala) 20:15ean Bekoerrota kiroldegian.


Juan Lekuonaren heriotza

2005/4/29

Loiolako eta Donostiako Herri Irratien zuzendaria izandako Juan Lekuona hil zen, Iruñean. Euskal eta euskarazko irratigintzaren erreferentzia garrantzitsua izan zen Lekuona frankismoaren garaian eta geroko urteetan ere. Irratiko kazetari eta esatari ezagun askoren maixua izan zen.


'Oreka' kirol saio berria, Sara Gandararen eskutik, igandero

Emakumeen kirolari tarte berezia zabalduko dio ETB1ek gaurtik aurrera, eta emakume eta gizonentzat antolatutako lehiaketak ere bultzatuko ditu.

Gaurtik aurrera, 'Oreka' kirol saio berria izango da ikusgai ETB1en eta eitb.eus-en. Sara Gandarak gidatuko duen programak tarte berezi bat zabalduko dio emakumeen kirolari, goren mailan ari diren euskal klubei jarraipena eginez, batik bat futbolean, eskubaloian eta saskibaloian. Bestalde, emakume eta gizonentzat antolatutako lehiaketak bultzatuko ditu, hala nola, atletismoa, triatloia, arraunketa...

'Oreka' saioak alternatiba berritzaile bat sortu nahi du igande eguerdiko kirol programazioan. Bi ardatz nagusi izango ditu programak: batetik, erretransmisio bat, gehienetan zuzenean egingo dena; bestetik, erreportaje osagarri bat, beste kirol hitzordu bati buruzkoa.

Estatu mailako liga nagusietan lehian ari diren euskal taldeen emanaldiak eskainiko ditu 'Oreka' saioak. Futbolean, Athletic, Real eta Oiartzun; eskubaloian, Bera Bera Donostia, Zuazo Barakaldo eta Aiala Zarautz; eta saskibaloian, Gernika Bizkaia, IDK Gipuzkoa eta Azkoitia-Azpeitia.

Urtean zehar beste hainbat kirol lehiaketa antolatzen dira Euskal Herrian emakume eta gizonei zuzenduta: krosak eta maratoiak, batel eta trainerila txapelketak, triatloiak, gimnasia erritmikoa, fitnessa... Horiei ere jarraipena egingo zaie 'Oreka' saio berrian, emanaldien bitartez edo erreportaje zabalen bitartez.

Hasteko, igande honetan, Behobia-Donostia lasterketari buruzko saio berezia gidatuko du eguerdiko 12etatik aurrera Sara Gandarak Donostiatik zuzenean. Juanan Legorburu lankide eta atletismo gaietan aditua izango du alboan, lasterketa arrakastatsu honen 51. edizioak eman duena kontatzeko (sailkapenak, bitxikeriak, etab). Anartz Agirrek, berriz, protagonistak elkarrizketatuko ditu.

Zuzeneko emanaldiaren ostean, bezperan Barakaldon jokatutako eskubaloiko Emakumeen Ligako Prosetecnisa Zuazu-Rocasa Gran Canaria partidaren berri emango dute Jon Ander Gorospe kazetariak eta Jose Inazio Altube adituak.

Datorren igandean, azaroak 15, Euskalgym 2015 jaialdia eta Atapuercako krosa izango dira ikusgai 'Oreka' saioan.


Udal maparen erreformaz proposamenak jasotzeko bilera

Sakanako udal eta kontzejuetako hautetsiak Irurtzungo kultur etxean gaur, 17:00etan, eginen den bilerara deituak daude.

Nafarroako Gobernuak toki administrazioaren mapa, udal mapa, berrantolatzeko asmoa azaldu du. Toki Administrazio Departamentuak bi urte barrurako, 2017rako, nahi du lege proposamena. Gobernuak eta parlamentuak gaia lantzen hasi dira. Baita Nafarroako Udal eta Kontzejuen Federazioa ere. Federazioko zuzendaritza Nafarroako hautetsi guztiekin bildu nahi du. Horretarako, eskualdekako zortzi bilera antolatu ditu.

Bilera erronda horretan dago Irurtzungoa. Federaziko zuzendariek bilera horietan udaletako eta kontzejuetako hautetsien proposamenak jaso eta iritziak entzun nahi dituzte. Aurretik hausnarketarako txostena jaso dute guztiek. Federazikoen iritziz, “toki administrazioaren erreformaren xedeak izan beharko luke toki-erakundeek beren eskumenak lurralde-, demografia- eta administrazio-esparru egokienetan gauzatzea”. Berrantolaketan oinarrizko gaiak zerrendatu dituzte ere: eskumenak (udalenak, kontzejuenak, gobernuarenak, biztanleria mailaren araberako zerbitzuak…), maparen antolamendua (tipologia, ) eta finantziazioa (erkidegoko tributuak, udal zergak, zorpetzea, diru-laguntzak…). Bilera horietan jasotako iritziekin, federazioak aurreneko txosten bat osatuko du, garagarzarorako. Hura Nafarroako Gobernuari emanen diote, kontuan izan dezan. Foru administrazioak ematen dituen pausuen arabera federazioak urrats berriak eman ditzake.

Parte hartzea

Berrantolaketa asmoari erantzuteko federazioak 31 udal eta kontzejuz eratutako lantaldea osatu du. Zuzendaritza taldea jarduerak eta metodologia zehaztu ditu. Hausnarketarako taldeak eta azpitaldeak ere antolatu ditu. Kontzejuen azpitaldean Unanuk 50 eta 100 biztanle arteko toki erakundeak ordezkatzen ditu.

Sakanako toki erakundeak

Mankomunitateak (4)

Sakanako Mankomunitatea

Irurtzun aldeko Oinarrizko Gizarte Zerbitzuen Mankomunitatea

Etxarri Aranatz aldeko Oinarrizko Gizarte Zerbitzuen Mankomunitatea

Burunda mendebaldeko aldeko Oinarrizko Gizarte Zerbitzuen Mankomunitatea

Udalak (15)

Arakil

Irurtzun

Irañeta

Uharte Arakil

Arruazu

Lakuntza

Arbizu

Ergoiena

Etxarri Aranatz

Bakaiku

Iturmendi

Urdiain

Altsasu

Olatzagutia

Ziordia

Kontzejuak (15)

Urritzola

Errotz

Izurdiaga

Etxeberri

Egiarreta

Etxarren

Ekai

Zuhatzu

Satrustegi

Hiriberri

Ihabar

Unanu

Dorrao

Lizarraga

Lizarragabengoa

Administrazio zerbitzuen batasuna (idazkari bera) (2)

Irañetako, Uharte Arakilgo eta Arruazuko udalak

Urdiaingo eta Ziordiko udalak

Elkarte tradizionalak (1)

Aralarko elkartea


'Estatuan ez da egin Bake Itunaren mailako beste erakusketarik'

Ostiralean inauguratuko dute erakusketak eta larunbatetik aurrera, 600 artelan izango dira San Telmo museoa eta Koldo Mitxelena erakusketazokan.

Bake Ituna proiektuan hasieratik lanean aritu den Santi Eraso, Susana Soto San Telmo museoko zuzendaria eta Amalur Gaztañaga, erakusketa berezi honetako produkzio burua izan dira 'Faktoria'n.


Legebiltzar berria aukeratuko dute gaur Irlandan

Bertie Ahern lehen ministroaren alderdiak oso alde txikia ateratzen dio inkestetan oposizioari

Ez dago batere argi nork irabaziko dituen gaur egingo dituzten Irlandako Legebiltzarrerako bozak. Inkestei kasu eginez gero, egungo lehen ministro Bertie Ahernen Fianna Fail da irabazteko aukera gehien dituena. Legebiltzarra osatzen duten 166 diputatuetatik 68 eta 70 artean lortuko lituzkete Ahernen errepublikanoek. Hori, ordea, urrun dago bakarrik gobernatzeko behar dituzten 83 eserlekuetatik. Ondorioz, egun gobernukide dituzten Demokrata Progresisten laguntza beharko lukete. Horiek hiru eta lau diputatu artean lortuko dituztela diote inkestek. Baina horiekin bat eginda ere ez dute gehiengoa lortuko Ahernen Fianna Failekoek.

Antzeko egoeran dago oposizioko alderdi nagusia den Fine Gael. Enda Kennyren alderdiari 40 diputatu inguru ematen dizkiote inkestek. Horiek Alderdi Laboristarekin osatuko lukete koalizioa, beste 16 diputatu gehiago lortuz. Ostadarraren Aliantza deiturikoak lehenago ere agindu izan du Irlandan. Zehazki 1994 eta 1997 bitartean egon ziren boterean, eta adituen arabera, beraiek izan ziren Irlandako ekonomiaren gorakada abiatu zutenak.

Arazoa da agintean dagoen koalizioak eta oposiziokoak ez dutela gehiengoa lortzen. Ondorioz, beste alderdi batzuekin akordioak hitzartu beharko dituzte. Alderdi Berdea izango da seguruenik proposamen gehien jasoko dituena. Berdeek sei diputatu dituzte egun, eta inkesten arabera, beste lau lor ditzakete gaurko bozetan.

SINN FEIN BAKARRIK. Gerry Adams buru duen Sinn Feinek ere nabarmen egingo du gora bozetan. Datuen arabera, hamar eserleku lortuko ditu Legebiltzarrean, egun dituenen bikoitza. Gorakada hori Irlandako iparraldeko bake prozesuan egindako lanari eskertu behar diote errepublikanoek. Horri eta Irlanda batua amesten duten hautesleei.

Baina Ipar Irlandako Gobernua osatu arte Irlandako hegoaldeko alderdiekin oso harreman onak izan dituzten arren, orain bakarrik geratu dira Sinn Feinekoak. Ez gobernuan daudenek, ezta oposiziokoek ere ez dute nahi haiekin koalizioa osatu. Horiek hala, Adamsek hipokritatzat jo ditu Irlandako buruzagiak. «Hipokresiaz jokatzen duten beste alderdiek. Haietatik gehienek ez dute parte hartu bake prozesuan. Ironikoa da benetan Fianna Failek txalotzea iparraldean gobernua partekatzea, eta hegoaldean uko egitea Sinn Fein gobernuan ikusteari».

Adamsekin ez elkartzeko, Ahernek argudiatzen du ez dela fidatzen Sinn Feinen ezkerreko proposamenek ekonomian izango duten eraginaz. Harekin bat dator, Fine Gaeleko buru Enda Kenny ere. Horretaz gain, kanpainan, Kennyk ez du aukerarik galdu Sinn Feinen iragana gogorarazteko. Dena den, adituen iritziz, Adamsek eta haren alderdikideek Irlandako iparraldean izan duten arrakastak haien jarraitzaileak ugaritzeko balioko du, eta litekeena da datozen urteetan haien indarra handitzea.


Igualatorio Cantabria Estela taldea mendean hartzeko borrokatuko du Ulacia Grupok

Aurkariaren etxean, Santanderren, lehiatuko dira zarauztarrak gaur, 18:30etik aurrera.

Joanekoan "estu" hartu zuen Ulacia Grupok Igualatorio Cantabria Estela taldea, baina ezin izan zion aurrea hartu, 63-72 eginez. Itzulikoa gaur jokatuko dute aurkariaren etxean, Santanderren, eta garaipena lortzen saiatuko dira zarauztarrak.

Jakinarazi dutenez, erasoan indartsuak dira kantabriarrak, eta bosteko "sendoa" osatzen dute Tomas Hampl, Justinas Olechnavicius, Joseba Iglesias, Pablo Sanchez eta Jon Peñak. Aulkian dituzten jokalariak ere ez direla atzean geratzen ohartarazi dute. Hala ere, zarauztarrak joanekoan bezain lan ona giten saiatuko dira, garaipena lortzeko lehian. 18:30ean hasiko da norgehiagoka.


Esangura berrien beharraz

Bakea eta justizia kontzeptuak ikuspegi feministatik berraztertu beharra azpimarratu du mugimendu feministak Bilbon. Ehunka lagun bildu dira Feministon Herria egunean.


Banakako txapelketako finala gaur Txantxangorri elkartean

Txantxangorri elkartean mus txapelketak jokatzen aritu dira, eta gaur banakako txapelketaren finala jokatuko dute. Finala atzo gauean finalerdietan irabazitakoek jokatuko dute; hauek izan ziren atzoko partidak: Pablo Ruiz/Juan Miguel Goikoetxea, eta Fernando Galan/Bixente Goñi.


Isiltasunak eta ezinegonak

Isiltasuna hautsi du Eusko Jaurlaritzako Hezkuntza Sailak: ikastetxe erlijiosoetako lan gatazkako edukiei buruz hitz egiten hasi da jendaurrean. Orain arte, mezu bati eutsi dio Cristina Uriarte sailburuak: lan gatazka dela, eta sindikatuei eta patronalei dagokiela bideratzea. Gobernuari leporatu diote beste aldera begira dagoela, eta horri erantzun dio Uriartek: jakinarazi du 30 bilera baino gehiago egin dituztela aurten bi aldeekin. Eta, areago, azaldu du lan gatazkako puntu nagusi bati dagokion proposamenak egin dituela Jaurlaritzak: langileen egonkortasunarekin lotutakoak. Izan ere, hori da gatazkaren korapilo nagusietako bat gaur egun: eskoletan gelak ixten dituztenean —eta ixten ari dira jaiotza tasaren ondorioz—, zer gertatuko den irakasleekin.Oso luze doa Kristau Eskolako lan gatazka: hogei egunez baino gehiagoz egin dute greba aurtengo ikasturtean. Azken greba joan den astean egin zuten, baina, aldaketarik ez bada, aurki iritsiko dira gehiago: apirilaren 1etik 4ra, eta maiatzaren 8an eta 9an. Eragin handiko gatazka da: 100.000 ikasle ari dira zentro horietan. Eta greba egunak pilatzen ari diren gisan, tentsioa areagotzen ari da. Joan den astean, adibidez, sindikatuen aurka jo zuten guraso elkarteek —ELAren aurka bereziki, hark baitauka gehiengoa—, eskari «gehiegizkoak» egin dituztelakoan. Patronalari eta Jaurlaritzari ere begiratu diete guraso taldeek. Egoera horretan etorri da Uriarte sailburuaren ezohiko agerraldia.Negoziazioak blokeatuta daude patronalen eta sindikatuen artean, nahiz eta Jaurlaritzarekin ari diren banakako bilerak egiten. Langileen ordezkariek diote egindako proposamenek ez dietela behar adina erantzuten beren eskariei; ikastetxeen arduradunek, berriz, erantzun dute ezin dituztela proposamen horiek hobetu, ez daukatela bitartekorik. Diruaz mintzo da patronala, baina argigarria da Uriarte sailburuak udazkenean egindako ohartarazpen bat: gatazkaren oinarria ez dela «diru kontua bakarrik».Datuek argi diote jaiotza tasa eskoletan eragiten ari dela. Haur Hezkuntzan ikusten da argi. Eustat estatistika erakundeak joan den astean eman zituen iazko ikasturteari buruzko zenbakiak: 2012an baino 7.700 ikasle gutxiago Haur Hezkuntzan. %8ko galera bost urtean. Eta jaitsiera areagotu egingo da datozen urteetan, jaiotzetan aldaketarik ez badago.Ikastetxe sare guztiei eragingo die jaitsiera horrek, baina Elizatik gero eta aldenduago dagoen gizarte honetan, nabarmena da eskola kristauek arazoak eduki ditzaketela etorkizunari begira. Eskola batzuk kolokan daude jada. Alde horretatik, ulertzekoa da langileen ezinegona, eta gelak ixten direnean langileak birkokatzeko mekanismoak eskatzea —beste sare batzuetan badaude—.Ildo horretako proposamen bat egin duela jakinarazi du Jaurlaritzak, baina xehetasun handirik eman gabe, «diskrezioz» jokatu behar dela argudiatuta. Argipen bat, bai, egin du: birkokatzeak sare barruan egingo liratekeela, ez sare batetik bestera —alegia, ez dutela planteatu itunpeko eskoletan posturik gabe geratutako irakasleei publikoan toki egitea—.Gai delikatua baita hori. Datozen urteetan aldaketa handiak izango dira hezkuntzan: ikasle gutxiago, eta irakasleen erretiro asko. Indartzera edo ahultzera jo dezakete sare batzuek eta besteek. Eta hori dena hezkuntza legea eztabaidagai dagoen garaian.Uriarteren proposamenari «berme falta» ikusi diote itunpekoetako sindikatuek


Kulturgune berria izango du Iturrieta partean Sopelak

Ricardo Ibarra Hirigintza zinegotziak lagunduta, Kurtzio kulturgunea izango dena aurkeztu du gaur goizean Imanol Garai Sopelako alkateak. Herrigunetik hurbil, Iturrieta parkean egongo den azpiegitura berriak egun beste kokaleku bat daukaten Nikola AEK eta udal euskaltegiak eta Helduen Hezkuntza Iraunkorreko Zentroa hartuko ditu. Horretaz gain, Sopelako Gazte Plana garatuko dute bertan, udal agintariek adierazitakoaren arabera, eta haurrentzako lokalak eta 160 lagunentzako auditorioa ere egongo dira. Garairen hitzetan, "aspalditik asmoa da Sopelan kulturgune berria egitea. Oraingokoa txiki geratu zaigu; duela 25 urte egin zen eta dagoeneko ez dio herritarren eskaerari erantzunik ematen". Energiaren Euskal Erakundearekin izandako hartuemanei esker, eguzki-panelak jarriko dituzte, "zentro berriak bere burua energiaz hornitzeko". Guztira, 900.000 euro baino gehiago inbertituko dituzte eta udaberrian eraikitzen hastea espero dute.

Bestalde, Ibarrak azaldutakoaren arabera, "kulturgune berria egiteak herrigunean dagoen beste eraikin bat libre uztea ahalbidetuko du, hori bora eta bertan lur azpiko aparkalekua egiteko". Zentro berria eraikitzen hastearekin batera abiatuko da bigarren egitasmo hori eta datorren agintaldian bukatuko dute.


Bilbao Basketen aurkariak, Eurocup txapelketan

Talde bizkaitarra lehen taldean lehiatuko da, eta bertan, Nymburk, Olimpia, JSF Nanterre, Telekom eta Energia Trento izango ditu arerio.

Ostegun honetan, Bartzelonan egindako zozketaren arabera, Bilbao Basketek nazioarteko taldeak izango ditu aurkari, hain zuzen ere, Txekiar Errepublikako Nymburk, Esloveniako Olimpia, Frantziako JSF Nanterre, Alemaniako Telekom Bonn eta azkenik, Italiako Dolomiti Energia Trento. Beraz, Endesa Ligako aurkaririk ez du izango.

Lehen taldean lehiatuko dira bilbotarrak, eta bertan, Nymburk txekiarra dute arerio nagusi. Hain zuzen ere, Bilbao Basketek aurretik ezagutzen duen talde bakarra. 2008/09, 2009/10 eta 2012/13 denboraldietan elkarren aurka lehiatu baitira, eta neurketa hauen emaitzak kontuan hartuta, aurreikuspena Bilbao Basketen aldekoa izango litzateke.


Ohiko udalbatzarra egingo dute gaur

Besteak beste Uztarria Komunikazio Taldearen eta Azpeitiko Udalaren arteko hitzarmena onartuko dute bilkuran. 19:30ean hasiko da.

Azpeitiko Udalak gaur, asteartea, Udalbatza Osoaren ohiko bilkura egingo du, 19:30ean hasita, udaletxeko areto nagusian.

Hemen gaurko bilkuran eztabaidatuko dituzten gaiak: Azpeitia Lantzenen S.A.-n dimititu duen kontseiluko kidearen aldaketa; Ibai Eder kalea 2-5-B Udal Etxebizitza Tasatu moduan kalifikatzea; Azpeitiko Udalaren eta Uztarria Komunikazio Taldearen arteko hitzarmena onartzea; tutoretzapeko etxebizitzen programaren baitan funtzionamendu arauak onartzea; bizikidetzan eta giza eskubideetan esku-hartzeari buruz Azpeitia Udalaren plana onartzea; genero indarkeriaren eta sexu erasoen biktimak diren emakumeei arreta hobea emateko erakundeen arteko udal-protokoloa onartzea.


Egun osoko festa bihar, Kaxkoan

Kaxkoko hildakoen omenezko meza 09:00etan, Agustinetan; Diana 09:30etan, Kaxkoan; bi ekitaldi horiek izango dira festa eguna abiaraziko dutenak. Ofizialki ordea, Karmen Eguneko festa 12:00etan hasiko da, txupinazoarekin. Juani Lucas izango da Alkate berria eta Josefina Catedra omendua. Eguerdian bazkaltzera elkartuko dira; eta 16:30etatik aurrera karta jokoan ibiliko dira Kardaberazen; eta igel, toka eta botean, Nagusian. Umeek gaztelu puzgarriak eta txokolatada izango dituzte 17:00etatik aurrera; eta eguna bukatzeko, saribanaketa eta sardin jatea egingo dituzte Plaza Berrin, 20:00etan hasita.


Oiartzun Kirol Elkartearen asteburuko partidak (2021-03-05)

Oiartzun Kirol Elkarteko hiru taldeek etxean jokatuko dute asteburuan. Pasa den asteburuan lortu ez zen garaipenaren bila aterako dira.

Emakumeen Lehen Nazional Maila

Oiartzun-Tolosa: etzi, 11:30ean, .

Gizonezkoen Ohorezko Erregional Maila

Oiartzun-Hernani: bihar, 15:45ean, Karla Lekuona futbol zelaian.

Emakumeen Euskal Liga

Oiartzun-Barakaldo: etzi, 16:30ean, Karla Lekuonako zelaia txikian.


Alex Mumbru, Bilbao Basket "bila" zebilen hegalekoa

Gaur aurkeztu dute Real Madrileko jokalari izandakoa. Espainiako selekzioko ohiko kidea da.

Alex Mumbru (Bartzelona, 1979) aurkeztu du Bilbao Basketek gaur eguerdian. Real Madriletik fitxatu du jokalaria. Hegala da, 2,02 metro neurtzen du eta 100 kilo pisatzen ditu.

Joventut Badalona eta Real Madril taldeetan ibilia da katalana. Real Madrilekin 2007an Espainiako ACB Liga eta Europako ULEB Kopa irabazi zituen. Espainiako selekzioko ohiko jokalaria da; 2008an Pekingo Olinpiar Jokoetan zilarrezko domina lortu zuen eta 2006an Japoniako Munduko Txapelketan urrezkoa.

Bilbao Basketeko entrenatzaile Txus Bidorreta gustura agertu da fitxaketarekin. "Bila genbiltzan jokalaria da Mumbru" adierazi du. Orain, taldea osatzen amaitzeko pibot bat falta zaiela jakinarazi du. Jokalaria eta entrenatzailea bat etorri dira, Bilbao Basketek izan duen hazkundea azpimarratzean, baita taldeak gero eta sona hobea duela esatean ere.

Mumbruk Bilboko taldean "presio indibidual handiagoa" izango dela aitortu du, baina garrantzitsuena "taldea ondo joatea" eta "partidak irabaztea" dela gaineratu du.


Zerbait egin daiteke

Egunero iristen dira jendez gainezka dauden ontziak Greziako Lesbos irlara. Sortu ez duten gerra batetik ihesi doaz bidaiariak. Agintariek ez ikusiarena egin, eta hainbat boluntario joan dira errefuxiatuei laguntzera.


'Altsasukoak aske' literatur lehiaketa aurkeztu dute

Narrazio laburra, poesia eta mikro-ipuin modalitateak dauzka eta bi kategoria: 14 urte artekoa eta 18 urtetik gorakoa.

Altsasuko gazte auzipetuen alde makina bat ekimen egin dituzte, eta, orain, pauso bat gehiago eman dute: 'Altsasukoak aske' literatur lehiaketa antolatu dute. Nahi duen orok parte har dezake, poesia, narrazio laburra eta mikroipuin modalitateetan. Bi kategoria izanen dira: 14 urte artekoa eta 18 urtetik gorakoa.

Lanak posta arruntaz bidaliko dira, oinarrietan zehaztutako helbidera. Sari banaketa publikoa urtarrilaren 26an izanene da, eta orduan ahoz gora irakurriko dira, Altsasuko Gure Etxean ospatuko duten ekitaldi publikoan.


Etxeko langileen %40 migratzailea da

Zentzuz Kontsumitu partzuergoak ikerketa bat egin du hiriko zaintza eta etxeko langileen errealitatea aztertzeko.

Etxeko langileen egoera eta zaintzen beharra aztertu duen diagnosia aurkeztu du gaur goizean Zentzuz Kontsumitu partzuergoak. Eskainitako datuen artean, azpimarratu dute zaintza sektorean ari diren langileen %90 emakumeak badira ere, nagusien egoitzen, garbiketa enpresen eta etxez etxeko zerbitzuen gerenteen gehiengoa "gizon zuriak" direla; hain justu ere, gizonezkoak dira irabaziak metatzen dituztenak.

Estibaliz Gomez de Segura gizarte hezitzaileak azaldu du 37.243 etxeko langilek dutela izena emanda Gizarte Segurantzan, eta %37,79 migratzaileak direla. Horrekin batera, nabarmendu du 2017an, enplegatzaileen etxean lo egiten zuten langileen %16 paper gabekoak zirela. Gehienak Venezuela, Nikaragua eta Hondurasetik etorritakoak direla ere azpimarratu du.

Mugarik Gabeko ordezkariak salatu du sektore horretan "ohikoak" direla askotariko eskubideen urraketak. Lan eskubideei dagokionez, azpimarratu du, besteak beste, kontratu gabe egiten dutela lan, bete beharreko funtzioak ez daudela mugatuta, lanaldiak ez direla errespetatzen eta soldata prekarioa dutela. Horrekin batera, arbuiatu dute askotan Gizarte Segurantza gabe lan egiteaz gain, diskriminaziozko tratua jasaten dutela; tartean, eraso matxistak, arrazistak, klasistak eta zenbaitetan sexualak ere jasaten dituztela nabarmendu du.

Egoera horren aurrean, askotariko aldarrikapenak helarazi dizkie lan ikuskatzailetzari, sindikatuei, talde feministei, enplegatzaileei, etxez etxeko langileei eta gizarteari. Eskubideei dagokionez, gaur egungo legedi diskriminatzailearekin amaitu dezatela exijitzearekin batera, sindikatuei sektorearen negoziazio kolektiboa bultzatzea eta zaintzaileen aldarrikapenekin bat egin dezatela eskatu die. Talde feministei, bestalde, langile horien asoziazionismoa sustatu eta sektorearen lan baldintzak ikustarazteko eskatu die. Langileak ahalduntzeko garaia dela ere azpimarratu du Gomez de Segurak.

Aurkezpena, Landatxon

Zentzuz Kontsumitu partzuergoa honako elkarteek osatzen dute: Setem Hego Haizea, Mugarik Gabe eta Medicus Mundi Araba. Ekimen horrek urteak daramatza kontsumo jasangarri eta eraldatzailearen alde egiten, hiru ardatz nagusi lantzen: kontsumo arduratsua, elikadura burujabetza eta zaintzak. Azken honen gainean egindako ikerketaren emaitzak maiatzaren 15ean, asteazkenean, jendaurrean aurkeztuko dituzte Landatxoko gizarte etxean, 19:00etan.

Emaitzak ezagutarazi ostean, lanean jarraituko dutela jakinarazi dute, eragile ezberdinekin elkartzen eta proposamenak partekatzen.


Caja Laboral-Blusens Monbus (72-53): Aurrerapauso garrantzitsua

Arabako taldeak garaipen erraza lortu du Obradoiro talde galiziarraren aurka. Brad Olesonek gidatu du taldea erasoan une erabakigarrietan.

Caja Laboral Baskoniak garaipen sendoa eskurat du Iradier Arenan Blusens Monbus taldearen aurka. Arabako taldea nagusi izan da partida osoan eta Obradoirok ahultasuna erakutsi du defentsan. Brad Olesonek ederki gidatu du taldea norgehiagokako une erabakigarrietan.

Intentsitate handiarekin jokatuko du Baskoniak partidako aurreneko minutuetan eta Olesonen gidaritzapean 9-0ekoa jarri dute markagailuan Ivanovicen mutilek. Caja Laboral eroso egon da kantxan eta Obradoirok ezin izan du arabarren erasoa gelditu. Lehenengo laurdena 18-7koarekin bukatu da Iradier Arenan.

Bigarren laurdenean gasteiztarrek abantaila garrantzitsua lortu dute Reggie Williamsen saskiraketei esker (26-8), baina Blusens Monbus taldeak defentsa sendotu egin du eta galiziarrak saskiraketak lortzen hasi dira. Corbachok 34-26koa jarri du markagailuan eta atsedenaldira 8 puntuko azpitik joan da Obradoiro.

Hirugarren laurdenaren aurreneko minutuetan Brad Oleosnek berriro gidatu du taldea erasoan eta Caja Laboralek aldea handitu egin du markagailuan (42-28). Galiziako taldeak ezin izan du defentsan eutsi eta Teletovicek 19 puntu goitik jarri du Baskonia (53-34).

Azkenengo laurdeneko lehenengo minutuetan partida erabakita gelditu da eta Dusko Ivanovicek aldaketak egin ditu bostekoan. Blusensek ez du erasoan asmatu et fernando San Emeteriok azken 72-53koa jarri du markagailuan. Ivanovicen taldeak garaipen garrantzitsua lortu du Iradier Arenan sailkapenean aurrerapausoa emateko.

Fitxa teknikoa:

72. Caja Laboral (18+16+19+9): Heurtel (5), Oleson (14), N. Bjelica, Teletovic (14), Dorsey (5)-hasirako bostekoa-, Prigioni (5), Ribas (2), M. Bjelica (9), Williams (7), San Emeterio (9), Seraphin (2).

53. Blusens Monbus (7+19+8+19): Palacio (4), Bulfoni, Ere (4), Lasme (4), Kendall (11)-hasierako bostekoa-, Rodríguez (2), Hopkins (2), Washington (9), Nguema, Corbacho (13), Junyent (4).


Preso dauden senideak bisitatzeko diru-laguntzak eska daitezke daborduko

Getxoko Udalak presoen etxekoei espetxeetako bidaien kostua arintzeko diru-laguntzak berreskuratu ditu. Hala, EAEtik kanpo espetxeratuta daudenen sendiek laguntza horiek eskatu ahal izango dituzte martxoaren 13ra arte. Gobernu-taldearen (EAJ eta PSE-EE) eta EH Bilduren arteko akordioaren ondorioa da deialdi hori, eta horretarako, 40.000 euro bideratuko dituzte.

Udalak azaldu duenez, familiartekoek Getxon erroldatuta egon behar dute, hiru urteko antzinatasunagaz gutxienez, eta ez dute izango behar besteko baliabide ekonomikorik. Horren gehieneko muga familia unitateko kide kopuruaren arabera haztatuko da. Halaber, Udalagaz, Ogasunagaz eta Gizarte Segurantzagaz zerga betebeharrak egunean izan beharko dituzte.

Emango dituzten diru-laguntzen zenbatekoak urtean egindako bisiten (12 gehienez) eta espetxea zein modulutan sailkatuta dagoenaren arabera zehaztuko dituzte.

Beharrezkoa da eskabideak egitea, honako lekuetan: Itzubaltzeta/Romo-Areetako, Algorta-Neguriko eta Andra Mariko egoitzetan, udalerriko HABetan, posta bidez eta Legeak aurreikusten dituen beste hainbat gunetan.


Kosnoagako bi igerilarik Euskadiko Selekzioagaz lehiatuko dute Espainiako Txapelketa

Ane Obieta Arrietak eta Aimar Ondarza Lopezek Euskadiren txanopean lehiatuko dute asteburu honetan kimu mailako selekzio autonomikoen arteko Espainiako Txapelketa, Castellonen.

Euskadiko Igeriketa Federazioak hautatu ditu Gernika-Lumoko taldeko kideak. Obieta lehenengoz ariko da euskal selekzioagaz, Ondarzak, ostera, halako txapelketetan esperientzia apur bat dauka. Iazko udan Bartzelonan jokatu zuten Espainiako Txapelketan brontzezko domina irabazi zuen 100 metroko bizkar estiloan.

Obietak 100 metroko eta 200 metroko bizkar estiloetan igeri egingo du, bai eta 100 metroko estilo librean ere. Ondarzak, berriz, 100 metroko eta 200 metroko bizkar estiloan parte hartuko du.

Nesken kimuen taldea zortzikote lehiakorrak osatuko du, eta gehienak Bizkaiko igeriketa taldeetakoak dira. Izan ere, Obietagaz batera, beste bost bizkaitar daude taldean; arabar eta gipuzkoar bana daude. Mutiletan bederatzi igerilariko taldea eratu dute. Launa bizkaitar eta gipuzkoar eta Arabako igerilari bat daude mutilen kimuen taldean.

Txapelketaz beteriko asteburua

Kosnoagako gazte mailako igerilariek Nafarroako hiriburuan dute hitzordua asteburu honetan. Junior eta absolutu kategorietako Euskal Herriko Txapelketa hartuko du Amaya kiroldegiak (zapatuan eta domekan).

Denboraldian zehar aipatu txapelketan parte hartzeko gutxieneko denborak lortu dituzten Kosnoagako bost igerilari joango dira Iruñeara.

Dominak, Bizkaikoan

Txapelketa garai honetan talde gernikarreko kideak emaitza onak lortzen ari dira. Eta aurreko asteburuan Santurtziko udal igerilekuan jokatutako junior eta absolutuen Bizkaiko Txapelketan sei domina lortu zituzten. Jone Otazua Calzadak urrezko hiru domina irabazi zituen, eta Leire Begoña Monasteriok urrezko eta zilarrezko bana. Halaber, gazte mailako Garazi Bengoetxea Jauregik brontzezko domina lortu zuen berarena baino bi maila altuagoko 50 metroko tximeletako proban.


"Immobilismo erabatekoa" uzteko eskatu dio ezker abertzaleak Patxi Lopez lehendakariari

Lehendakaria hil bukaeran Eusko Legebiltzarrean aurkeztekoa den Bakerako Plana zer borondaterekin aurkezten duen ikusi behar dela esan du Niko Morenok. Pausoak ematen jarraitzeko eskatu dio Ortuzarrek ezker abertzaleari.

Niko Moreno ezker abertzaleko kideak "immobilismo erabatekoa" uzteko eskatu dio gaur Patxi Lopez lehendakariari. Eusko Jaurlaritzaren jarrera "malgutasunik gabeko baino gehiago" immobilista dela salatu du Morenok, eta ezke abertzaleari gehiago dei ez egiteko eskatu dio: "Egoera aldatu bada, ezker abertzaleak pauso garrantzitsuak eman dituelako da". Bide batez, Sortuk legezkoa behar duela izan aldarrikatu du, ezker abertzaleak jazarpenik gabe politikan parte hartu ahal izan dezan.

Lopezek eta bere gobernuak "egungo errealitate sozio-politikoa" onartuko beharko luketela azaldu du Morenok. "Herri honek ezker abertzaleak bizitza sozial eta politikoan parte hartzea nahi du, eta alderdi guztien arteko elkarrizketak eraman gaitzala irtenbideen prozesura", esan du ezker abertzaleko kideak. Horregatik ausardia eskatu dio Lopezi, "duen kargua duelako, dagokion lidergoa har dezan".

Zentzu horretan lehendakaria hil bukaeran Eusko Legebiltzarrean aurkeztekoa den Bakerako Plana zer borondaterekin aurkezten duen ikusi behar dela gaineratu du.

Andoni Ortuzar EAJko Bizkai Buru Batzarreko presidenteak ezker abertzaleari esan dio prozesua alde batekoa zela esan zuela, eta horregatik "Madrilen gertatzen dena gertatzen delarik ere, esandakoa bete behar duela. ETAren pauso gehiago emateko eskatzeko galdegin dio Ortuzarrek ezker abertzaleari. "Ezker abertzaleak ez dio normaltasuna Estatuari zor, euskal herritarrei baizik", gaineratu du.


Irati Osa bigarren izan zen larunbatean, Sella ibaiaren nazioarteko jaitsieran

Sella ibaiaren nazioarteko jaitsiera jokatu zen larunbatean, Asturiasen. Arriondasetik Ribadesellara arteko 20 kilometroko bidea egiten dute piraguistek ibaian behera. Aurten ere bertan izan dira Itxas-Gain kirol elkarteko kideak eta Irati Osa jubenilak lortu du sailkapen onena, bere mailan bigarren sailkatuta.

Jaitsieran parte hartzen duten 700dik gora piraguistak denak batera ateratzen dira. Mailaren arabera, irteerako toki hobeagoan edo txarragoan kokatzen dituzte antolatzaileek. Ibaiaren xehetasunak kontutan hartuta, Itxas-Gainek material zaharrenarekin jartu du parte, ontziak hausteko arrisku handia izaten da-eta.

Eta hala gertatu zen taldeko kide batzuekin, hala nola, Mikel Casquerorekin, bere mailan bigarren zela matxura izan eta erretiratu beharra izan zuena. Munduko maratoi txapelketan izango diren Imanol Barruetabeña eta Unai Gereka jubenilak ere erretiratu egin ziren, baita beteranoetan atera zen Dani Gonzalez ere.

Irati Osak erdietsi zuen emaitza onena, jubenil mailan, bakarka, bigarrin sailkatu zen eta. 1:43:21 denbora egin zuen Iratik. Kadete mailan, Helene Carmona eta Amaia Ortiz de Zarate seigarren izan ziren bere mailan 1:30:17 denborarekin. Kadetetan baita ere, baina gizonezkoetan eta K-1ean, Felix Uranga 27.a izan zen 1:34:12 denborarekin. Kepa Etxabek eta Jule Olaizolak osatutako K-2 mixtoa 48.a izan zen bere mailan 2:01:07 denbora lortuta.

Martin Egañak eta Unai Azkunek Euskadiko taldearekin atera ziren senior mailan, nahiz eta berez jubenilak diren, eta 36. postuan heldu ziren helmugara, 1:22:52 denbora eginda.

Villaviciosan, igandean

Behin Asturiaseraino joanda, igandean Villaviciosan izan ziren El Puntal izeneko eremuan jokatu zen IX. Villaviciosako Itsadarra estropadan parte hartzen. Binaka, K-2an, jokatzen den estropada da hau.

Kadetetan, 6.000 metroko proban, Mikel Casquero eta Felix Uranga zazpigarren izan ziren bere mailan eta Amaia Ortiz de Zarate eta Helene Carmona bosgarren. Jubeniletan, 9.000 metroko distantziarekin, Unai Gereka eta Imanol Barruetabeña bigarren izan ziren eta Martin Egaña eta Unai Azkune laugarren. Taldeka hirugarren sailkatu zen Itxas-Gain


Joxerramon Otaegi Balda andoaindarra zendu da

Joxerramon Otaegi Balda andoaindarra bart gauean zendu zen. Kaleberriko Migura tabernako arduradun gisa aritu zen, urte luzez. Oso ezaguna zen herrian. Kirolzale amorratua zen.


Erreala animatzeko Bartzelonara bidaia antolatu du Genaro Taldeak

Barça eta Errealaren arteko futbol partida ikustera

Baztan-Bidasoaldeko Errealazaleak biltzen dituen Genaro Taldeak Bartzelonara bidaia antolatu du, Nou Camp zelaian jokatuko den Bartzelona-Erreala partidua ikusteko. Abenduaren 11-12ko asteburuan eginen da bidaia.

Baztan-Bidasoaldeko Errealazaleak biltzen dituen Genaro Taldeak Bartzelonara bidaia antolatu du, Nou Camp zelaian jokatuko den Bartzelona-Erreala partidua ikusteko. Abenduaren 11-12ko asteburuan eginen da bidaia. Genaro Taldeko bazkideek 120 euro ordaindu beharko dute da eta bazkide ez direnek 150 euro. Prezio horretan, autobusa, lo egiteko lekua eta partidurako sarrera barne sartuak daude. Apuntatzeko azaroaren 16a baino lehen joan behar da Berako Xuga ostatura. Informazio gehiagorako: genarotaldea@gmail.com, genarotaldea.blogspot.com, edo 676441580 (Aritz) telefonora deituta.


Atzeratu dute Iruñan girotutako Bollywoodeko filmaren grabaketa

Ekainaren 15tik 18ra bitarterako euria iragarri dutenez, Iruñako Alde Zaharrean izango zen grabaketa atzeratu dute. Sanferminak igaro ondoren, behintzat, ez dute filmaketari hasiera emango.

Ekainaren 15tik 18ra bitartean Iruñako Alde Zaharrean aurreikusita zegoen Zindagi milegi da dobara (Bizitza bakarra dugu) Bollywoodeko filmaren grabaketa atzeratu dutela jakinarazi du Kanzaman produkzio-etxeak. Egun horretarako iragarri duten euria da horren arrazoia. Aditzera eman dutenaren arabera, San Ferminetako jaiak igaro ondoren, behintzat, ez diote hasiera emango grabaketari. Iruñako Udala, bestalde, merkatarien elkarteekin, ostalaritzako lagunekin eta antzekoekin bildu da horren berri emateko.

Sanferminetako entzierro batean filmaren protagonistak grabatzeko asmoa du Kazaman ekoizle indiarrak. 11,5 milioi euroko aurrekontua du filmak eta iragarpenen arabera, 70 milioi lagun baino gehiago ikusiko dute filma Indian eta 3 milioi lagun atzerrian. Estatuan filmatuko den Bollywoodeko lehenengo filma dugu.


«Iaz hainbat korrikalari edo gehiago espero genuen aurten»

Ekainaren 20an zen jokatzekoa Zaldibiako Mendi Lasterketa. Aurtengoa ezingo da egin.

Ezingo da, ez. Beste lasterketa guztien norabidea zein izan den ikusita, Zaldibiakoa jokatzea ere ezinezko ikusi genuen. Korrikalarien segurtasuna bermatzea zaila da, eta ikusleena oraindik zailagoa. Iazko proban guztia alde eduki genuen: jendea, eguraldia, herria… Eta ikusita zer nolako arrakasta izan zuen, aurtengorako lasterkariak iaz bezainbeste edo gehiago etorriko ziren esperantza genuen. Baina segurtasuna ezin zenez bermatu, datorren urterako uztea pentsatu genuen. Iaz hobetu beharreko gauzak utzi genituen, eta haiek hobetuta, indar gehiagoz eta gogotsu itzuliko gara.

Beste datarik erabili duzue esku artean, 2020an egiteko?

Ez. Martxoaren hasieraz geroztik lasterketak atzeratzen ari dira alde guztietan. Kakotx artean esanda, borroka txiki bat badago datekin, bakoitzak noiz jarri bere lasterketa. Gure partetik, besteenganako errespetu falta bat iruditzen zitzaigun aldatzea. Gurea ezin izan da egin, eta atzeratuz gero, beste baten tartean sartzea ez zen bidezkoa. Baldin eta egoera berriak utziko balu, ikusle edo partaide bezala geuk gozatuko ditugu beste lasterketak. Eta, noski, ideia berriak hartu ere bai, datorren urterako zer edo zer ahaltsuagoa egiteko.

Ezeztatzeko arrazoi nagusia segurtasuna aipatu duzu. Antolakuntza aldetik, kirolarien prestakuntza mailagatik, jende pilaketagatik ere bada kezkarik?

Kezka nagusia, guztien gainetik, korrikalarien eta herritarren segurtasuna da. Lasterketa aurrera eraman ahal izateko ezinbestekoa da, korrikalariez aparte, herri guztia. Zaldibia herri txikia da, eta bi ibilbideko lasterketa antolatzen herria bolkatu egiten da. Herritarrekiko segurtasuna bermatu nahi genuen, batik bat. Egoera zailotan, herritarrak bezalaxe behar ditugu laguntzaileak ere, eta ez dago momentua kriskitinak jotzeko eta laguntza eske atea joka joateko. Segurtasun falta dela eta, ez dezagun gauza gehiago zorabiatu.

Bigarren ekitaldia zukeen Zaldibiako lasterketak. Iazko esperientziarekin, bere horretan mantentzeko asmoa zenuten?

Bai. Zaldibiak Aralarrekiko daukan gertutasuna edukita, garbi daukagu lasterketak horrantz bideratuta joan behar direla. Iaz, korrikalariengandik jaso genuen feedbacka edo erantzuna ikusita, izugarria izan zen esker ona, mezu dezente jaso genituen hurrengo egunetan. Jendeari gustatu zitzaion. Bi lasterketak mantenduko ditugu. Ibilbideetan aldaketatxoren bat edo beste egitea jarriko dugu mahai gainean, baina handirik ez.

Euskal Herriko mendi lasterketen rankingerako puntuagarri izatea lortu zenuten. Zer suposatzen zuen horrek?

Azkenean, guretzat eta lasterkarientzat beste proba puntuagarri bat izango zen. Daukan ibilbide ikusgarriarekin lotuta dator, eta handik eta hemendik jendearengandik jasotako erantzunarekin. Rankingean sartzeko aukeraz hotsak entzun genituen, eta aprobetxatzea pentsatu genuen. Lasterkarientzat puntuagarria izateak, sonatuagoa izatea suposatuko luke. Zaldibiaren izena beste ranking batean azalduta, jende gehiagorengana iristen da. Iaz AEBetatik etorri zen bat, kanpotik ere bai gehiago; txiripaz iritsiko ziren, seguruenik, baina ranking horretan sartuta, beste korrikalari batzuenganaino agian iritsiko ginen. Horrek beste gehigarri bat ematen dio Zaldibiako lasterketari.

Datorren urterako zerrenda horretan jarraituko ote du?

Ezin da jakin oraindik zer izango den 2021ean. Aurtengo ediziorako egin genituen kontaktuekin jarraituko dugu lanean. Guk saiakera berezia egingo dugu berriro rankingean egoteko.

Korrikalariok, gainontzean, nolako itxialdia sufritu duzue? Entrenatu ahal izan duzue?

Beste modu batera hartu beharra dago, etxe barruko entrenamenduak eginda. Ni neroni ez naiz korrikalari izendapenekoa sentitzen, zaletasun bezala daukagulako. Inguruan badaukagu korrika asko ibiltzen den jendea, eta mundu guztia bezalaxe, etxe barruan daukanari helduta moldatu dira: eliptikoan edo zintan korrika, bizikletaren gainean… Eta horri eutsi behar.

Jare egin ondoren, berriz poliki hastea hobeto izango da, ala?

Ahal izan duen bezain pronto, mendira joan da jendea! Zaldibia oso zabala da lurrez, mendi asko dauka, eta alde horretatik zortea eduki dugu. Ni ez naiz askorik joan, baina jende ugari dabil orain. Juergarik egin ezin den honetan, oraindik gehiago.

Denboraldi orokorra, bestela, bukatutzat daukazue?

Bai. Orain futbola hasi da, eta esperantza dugu korrikalarientzat ere tartetxo bat uztea. Lasterketa bat edo beste antolatuko balitz, jendeak erantzungo luke, hori ziur. Lasterketa batzuk badaude bertan behera gelditu ez direnak, eta haien zain egon behar. Korrikalarien artean bi metroko distantzia ez dago mantentzerik, eta horri begira ezin du joan gainera lasterketan. Beraz, arauak aldatzen baldin badira, orduan izango du erantzunik handiena. Lehenengo lasterketa bete-betea izango da.


Urrea eta brontzea Oriora

VI. Julian Enrique memorialean emaitza onak oriotarrentzat

Bilbo traineru jaitsiera jokatu da pasa den igandean, hilaren 26an, Orion. Ibaizabal ibaian ibili dira Orioko hiru traineru, eta arraunketa taxuz egin ostean, podiumera bitan igotzeko aukera izan dute. Emakumezkoetan, Orio Babyauto taldea hirugarren sailkatu da, Orio Babyauto A taldeak garaipena lortu du eta Orio Babyauto B taldea, aldiz, 10. postuan helmugaratu da.

21:17:20ko denborarekin izan ziren garaile Oriotarrak. Irabazleen traineruan Irakoitz Etxeberria ibili da gidari lanetan. Arraunean, aurretik atzera, Endika Alberdi, Mikel Azkarate, Miguel Angel Millares, Ibon Arruti, Alain Osanbela, Iñaki Errasti, Anartz Larrea, Asier Carballeda, Iñaki Elorza, Iñigo Mujika, Unai Etxeberria, Jon Albizu eta Josu Indo. Taldearen entrenatzailea Igor Makazaga da.

Orioko traineruen argazki bilduma, hemen.

Errenteriako Batel estropada bertan-behera

Egun berean Errenteriako batel estropada zen jokatzekoa. Bertan-behera geratu zen estropada ibaiaren egoera zela eta. Azken asteburuetako eguraldiak ez dio lagundu arraunari, liga hasi zenetik hainbat estropada suspenditu baitira. Gainera, iragarpenak diotenaren arabera, joerak berdin jarraituko du eta eguraldi traketsa izango dugu aste guztian zehar.


Errefuxiatuendako harrera-etxeari buruzko bilerak piztu du oñatiarren interesa

Eusko Jaurlaritzako, CEAR-Euskadiko eta Oñatiko udaleko ordezkariek iraila bukaeran zabalduko duten errefuxiatuendako harrera-etxeari buruz oñatiarrek egindako galderak erantzun zituzten atzo. Herritarrek goraino bete zuten udaleko osoko bilkuren aretoa.

Txiki geratu zen atzo Oñatiko udaletxeko osoko bilkuren aretoa errefuxiatuendako harrera-etxea izango denari buruzko bilera informatiboan. Herritar asko bertaratu ziren eta erakundeetako ordezkariek, azalpenak eman ostean, bileran planteatutako galderak erantzun eta kezkak argitu zituzten. Mikel Biain alkatearekin eta Lourdes Idoiaga EAJren bozeramailearekin batera egon ziren Eusko Jaurlaritzako Biktimen eta Giza Eskubideen zuzendari Monika Hernando eta CEAR-Euskadiko zuzendari Patricia Barcena.

"Jarrera positiboa"

"Badakigu gaia kezka eta aurreiritzi iturri dela, eta herritarrei normaltasunez azalpenak ematea izan da gaurko bileraren helburua", zioen saio informatiboaren ostean Mikel Biain alkateak eta gustura agertu zen herritarrek emandako erantzunarekin: "Adin aldetik aniztasun handia egon da, eta kontrako iritziren bat ere entzun den arren, oro har jendea jarrera positiboarekin eta laguntzeko gogoarekin ikusi dut". Proiektua Jaurlaritzak finantzatuko du eta CEAR-Euskadik kudeatu; ondorioz, hasiera baten behintzat, alkatearen esanetan ez du eraginik izango udal baliabideetan: "Behar bereziren bat ikusten badugu, gainera, Jaurlaritzarekin jarriko gara harremanetan. Hasieratik izan dugu bi aldeok elkarlanerako jarrera, eta laguntzeko prest agertu da ".

Biktimen eta Giza Eskubideen zuzendari Monika Hernandok, bere aldetik, bi arrazoi azpimarratu zituen harrera-etxea Oñatin zabaltzeko: Udalak erakutsitako prestutasuna, eta erabiliko den eraikina aproposa eta Jaurlaritzarena izatea. Herritarrei mezu bat ere bidali nahi izan zien: "Uste dut proiektu oso polita dela, asko sufritu duten eta oraindik asko sufritzen ari diren pertsonen beharrei erantzuten diena. Estatuek eta Europar Batasunak ezarri duten sistematik kanpo daude eta sistema horrek paperei eta tramiteei begiratzen dien bitartean, guk pertsonei begiratzen dien harrera proiektu bat egin gura dugu".

Harrera-etxearen funtzionamendua

Hasiera baten, 100 plaza izango ditu Larraña auzoan dagoen eta bere garaian barnetegia izan zen eraikinean egongo den harrera-etxeak. "Nazionalitate askotako jendea etorriko da, bizkarrean istorio asko, ibilbide zailak eta esperientzia gogorrak izango dituztenak. Beraien herrialdeetan jazarriak izan diren pertsonak dira, ihes egin dutenak eta gurera babes eske etorri direnak", azaldu zuen atzo CEAR-Euskadiko zuzendari Patricia Barcenak, eta norbanakoek zein familiek egingo dituzten egonaldiak mugatuak izango direla gaineratu: "Gure kalkuluen arabera bi edo hiru hilabetekoak. Horixe da gaur egun administrazioak behar izaten duen denbora epe-ertain luzerako etxebizitza bat emateko". Bileran zehaztu zuten baita ere ez dela bakarrik dagoen adingabekorik egongo.

Harrera-etxean gizarte langilez eta gizarte integratzailez osatutako lantalde bat egongo da eta baita administrazioan eta logistikan lan egingo duen jendea ere. Barcenaren esanetan, behar berezirik balego Bilboko, Gasteizko eta Donostiako lankideen laguntza ere izango lukete.

Segurtasunaz galdetu zuen atzoko bileran herritar batek, eta zentzu horretan, lasaitasunerako deia egin zuen CEAR-Euskadiko zuzendariak: "Esperientziak esaten digu gehienek nahi dutena lasaitasuna dela, beraien bizitza berregitea, bakean bizitzea. Aniztasunean modu normalizatu batean bizi dira, aurrez pentsatu daitekeena baino gehiago. Beste aldetik, zentroan langile asko egongo dira, eta horiek bakoitzaren egoerari adi egongo dira".


Asmube, datorren astelehenetik aurrera, berriro zabalik

Datorren astelehenean irekiko ditu ateak Asmube, Beasaingo emakumeen elkarteak, astelehenetik ostegunera, 17:00etatik 19:00etara.


OiartzuaRock: rocka egunez ere entzun daitekeelako

Etiam taldeak irekiko du OiartzuaRock musika jaialdia.

Ugaldetxoko Eskolak Kultur Elkarteak musika jaialdia antolatu du hurrengo astebururako: OiartzuaRock. Rocka eta gaua binomio banaezina dirudien arren, OiartzuaRock jaialdiak horri buelta eman, eta egun argia denerako antolatu ditu emanaldiak.

Gainera, musika jaialdiaren izenak dioen bezala, musikari (ia) guztiak oiartzuarrak izango dira. Herriko hainbat txokotan ariko dira, eta bazkaria ere egingo dute. Honakoa izango da hilaren 17rako prestatu duten egitarau osoa:

12:00etan: Etiam, Laia tabernan.

13:00etan: Bazkaria, gaztetxean. Txartelak Amazkar, Sorgin eta Makutxo tabernetan eros daitezke, bost euroren truke.

15:00etan: Elektrotxufla, gaztetxetik aterata.

17:00etan: Mildemonios, Makutxo tabernan.

17:30ean: Goflow, Amazkar tabernan.

18:00etan: Txilly, Sorgin tabernan.

18:30ean: Autobus Magikoa, Doneztebe plazan.

20:00etan: Bertsopoteoa, Amazkarretik hasita: Sustrai Colina, Jone Uria eta Ander Lizarralderekin.


Hirian elurrik ez, baina Artikutza zuritu egin da

Azken asteotako hotz bolada dela eta, elurra espero zen Donostian, baina ez da elurterik izan azkenean, eta donostiarrak hiria zurituta ikusi gabe gelditu dira. Hiriko erdigunetik urrun, ordea, elurra bota du, Donostiaren esku dagoen gune natural handienean, Artikutzan. Elurrak Artikutzako inguru guztia zuritu du, Eskastik hasita, Enobietako urtegia zeneraino. Azken asteotako elurteetako irudiak bideo eder batean jaso ditu udaleko Ingurumen sailak:

Elurteak Artikutzan utzitako irudiak.Imágenes de la nevada en #Artikutza. pic.twitter.com/J1pfNXjS4t— DSS_ingurumena (@DSS_Ingurumena) January 18, 2021

Jarraian elurtearen hainbat irudi, Iñaki Uranga Artikutzako arduradunaren eskutik:

Elurteaz gain, Artikutzako basoan jarritako kamera batekin grabatutako irudiak ere argitaratu dituzte sare sozialetan, eta hainbat basurde, azeri bat eta lepazuri bat ikus daitezke:

Oraingo honetan, azeri bat, lepazuri bat eta basurde batzuk ikusteko aukera izan dugu. #Artikutza https://t.co/5X33gqfJwv pic.twitter.com/IOjkDvJ1Nt— DSS_ingurumena (@DSS_Ingurumena) January 18, 2021


Zaldibar antzokiaren inauguratze ekitaldia

Gaur, urtarrilak 23, inauguratu dute Zaldibar antzokia.


Nahikari Garciari elkarrizketa

Nahikari Garcia Realeko jokalariari elkarrizketaren laburpena bideoan.


Antzinako euskal ezkontzan 200 lagun inguruk parte hartuko dute bihar Orion

Antzinako euskal ezkontzarako emaztegaiaren gurdia prestatu dute antolatzaileek. (Karmele Blanco)

Bihar, Euskal Jai Egunean, oriotarrek denboran atzera egingo dute, eta antzinako euskal ezkontzak nolakoak izaten ziren bertatik bertara ezagutzeko aukera izango dute herrigunera bertaratzen direnek. Iaz Iñude eta Artzainen Konpartsak herritarren artean izan zuen harrera ona ikusita, aurten Euskal Jai Egunean garai bateko euskal ezkontza antolatzea erabaki du dantzari ohiez osatutako oriotar talde batek.

Desagertuta egon ondoren, 2011n Soka Dantza errekuperatzeko biltzen hasi zen herritar taldea, eta ordutik urtero egin dute Soka Dantza herriko jaietan. Dena dela, San Pedro Jaiek pizgarri bat behar zutela ikusi zuten, eta Euskal Jai Eguna antolatzea otu zitzaien. “Duela 35 urte inguru Orioko Udala hasi zen San Pedro Jaietan Euskal Jaia antolatzen, baina ez zuen jarraipenik izan, eta hori berreskuratu nahi izan dugu. Izan ere, oriotar asko joaten da Zarauzko Euskal Jaira baserritarrez jantzita, eta euskal jaietako giroa Orion ere sustatu nahi genuen”, azaldu dute antolatzaileek.

Hainbat ideia aztertu ondoren, aurten antzinako euskal ezkontza egitea erabaki dute. Dena dela, ez da herrian euskal ezkontza antzezten den lehen aldia izango. “Aspaldi Orioko Ikastolak egin zuen antzinako euskal ezkontza bat ikasleekin, kalejira-antzerki moduko bat izan zen, baina ez zuten dantzik egin. Gure ikuskizunak berriz, bi ardatz nagusi izango ditu, dantza eta antzerkia”.

Alde batetik, garai bateko euskal ezkontza antzeztuko dute parte-hartzaileak, baina hainbat aldaketa egin dituzte garaiko ospakizunarekin alderatuta. “Bere garaian bi-hiru egunetako ezkontzak izaten ziren, eta goizean goiz, 07:00ak inguruan, ezkontzen ziren bikoteak. Guk egun batean antzeztuko dugu dena, eta ordutegia ere moldatuko egin dugu, 07:00ak ez baita herritarrak erakartzeko ordutegirik egokiena. Horregatik kontratua 10:30ean sinatuko dute bi familiek, herriko plazan”.

Bestetik, dantzak ere garrantzi handia izango du ikuskizunean, eta dantza egitera ohituta ez dauden lagunek erraz ikasi ditzaketen dantzak landu dituzte. “Izan ere, ez genuen nahi dantzak zailegiak zirelako inor atzera botatzerik”. Helburua bete dutela uste dute antolatzaileek, adin guztietako oriotarrek dantza egingo baitute larunbatean euskal ezkontzan; haur, gazte, heldu eta adinekoek.

Herritarren parte hartzea xede

Eskualdeko hainbat herritan egin izan dira antzinako euskal ezkontzak, eta oriotarrak batean eta bestean izan dira eredu bila. Ikerketa lana ere egin behar izan dute. “Aranzadirekin harremanetan jarri ginen, eta Fermin Leizaolarekin hitz egin genuen garaiko ohiturak ezagutzeko. Horrez gain, euskal jantzi tradizionaletan aditua den Ramon Garciarengana ere jo genuen zein motatako jantziak erabiltzen zituzten jakiteko eta arropa egokiak prestatzeko”.

Dokumentazio eta ikerketa lanaz haratago, euskal ezkontza prestatzerakoan zailena ados jartzea eta taldekideek buruan zituzten ideiei forma ematea izan dela aitortu dute. “Ideia asko genituen, baina argi genuen gure helburu nagusia herritarrek euskal ezkontzan parte hartzea izan behar zuela”. Iaz Iñude eta Artzainen Konpartsan dantza egin zuten askok errepikatu egingo dutela nabarmendu dute, eta denera 200 lagun inguruk parte hartuko dute ikuskizunean; horietatik 50 herritar animatu dira dantza egitera, eta gainontzekoak figurante moduan aterako dira. “Iaz ehun lagun inguru animatu ginen Iñude eta Artzainen Konpartsara, eta aurten gustura gaude parte-hartzaile kopurua igo egin delako”. Dena dela, herria antzinako euskal ezkontzako giroan bete-betean murgiltzeko herritarren laguntza behar dute, eta oriotarrak baserritarrez edo arrantzalez jantzita kalera ateratzera gonbidatu dituzte antolatzaileek.


Kolektibo isil baten ekarpena

Isilpean dagoen kolektiboa da odol emaileena, baina tamaina handia duena ere bada era berean. Egunero 470 pertsonak 235 odol litro ematen baitituzte Hego Euskal Herriko ospitale publiko zein pribatuen beharrak betetzeko. Horien ekarpenik gabe osasun sistemaren geroa zalantzan legoke.


Barreda: "Herritarren gehiengoak Estatutuaren Eguna ospatuko luke"

Bestalde, EAri ezker abertzaleaz "ez fidatzeko" gomendatu dio Josu Erkorekak (EAJ), eta Txarli Prietok (PSE) adierazi du Aberri Eguna "guztiz zaharkitua" dagoela.

Leopoldo Barreda EAEko PPko bozeramaileak atzo Andoni Ortuzarrek (EAJ) egin zituen adierazpenak kritikatu egin ditu. Ortuzarrek Patxi Lopez lehendakariari Aberri Eguna ospatzeko eskatu zion.

Barredaren iritziz, "Aberri Eguna nahi duenak ospatu dezake". Bere esanetan, Euskadiren Eguna urriaren 25ean ospatzea erreferentzia "objektiboagoa" da, datorren igandean egitea baino.

Halaber, Jaurlaritza data hori jaiegun ofizial izendatzea aztertzen ari dela gogorarazi du. "Urriaren 25a ospatu genuen, eta ideologia guztietako pertsonak hartu zuten parte. Horrenbestez, nazionalisten nahiak bide batetik doazela, baina errealitate askotarikoa beste batetik dola erakusten du", gaineratu du.

Erkorekak ezker abertzaleaz "ez fidatzeko" esan dio EAri

Eusko Alkartasunari "kontu handiz" jokatzeko gomendioa luzatu dio gaur Josu Erkoreka Espainiako Kongresuan EAJko bozeramaileak. Ezker abertzaleaz "ez fidatzeko" proposatu dio, indarkeriaren aurrean erakusten dituzten "jarrera irmoen" aurrean.

"Hortik aurrera, erabakia EAk berak hartu beharko du, erabakiaren alde onak eta txarrak aztertu beharko ditu", esan du.Aberri Egunari begira, "nazio mailako proiektu amaigabea" erakitzeko apustua adierazi du Erkorekak, "proiekturik gabeko Jaurlaritza baten aurrean".

Europa Press agentziari eskainitako elkarrizketan esan duenez, EAJ ez du mehatxurik sentitu EAk eta ezker abertzaleak egingo duten Aberri Egunaren ospakizun bateratuaren aurrean. "Guk gure nazio mailako proiektu propioa eta gure estrategia daukagu. Ona da hiritarrek Aberri Eguna Ospatzea, horrek nazio mailako kontzientzia badaukagula erakusten duelako", azpimarratu du.

Prieto: "Aberri Eguna guztiz zaharkitua dago"

Bere aldetik, Txarli Prieto Arabako PSE-EEko idazkari nagusiak adierazi du Aberri Eguna "guztiz zaharkitua" dagoela, "gizartearen eboluzioaren ondorioz".

Bere ustez, Aberri Eguna ez da "Euskadiren esanahia" ospatzeko data, baizik eta "independentismoa" aldarrikatzeko eta Espainiatik "ezberdintzeko" elementuak bilatzeko.

Horren ildotik, Prietok mezu zuzena helarazi dio Ortuzarri: Sozialistek ez dutela "ezer" ospatzeko igandean, "Aberri Egunak ez baitu herritar gehienen interesa pizten".


[Galeria] Giro paregabearekin ospatu dute Txerri Eguna

Giro paregabearekin ospatu dute Txerri Eguna oiartzuarrek. Madalensoro kanpoaldea gainezka zegoen eguerdian; txistorra pintxoak, taloak eta sagardoa barra-barra zerbitzatu dituzte. Ganadua ikustera bildu dira beste batuk, bertan ziren behi eta zaldi ederrak ikustera, eta Madalensoro barruan, xoxak xahutzeko aukera paregabea izan dute. Gozoak, gaziak, jantziak, apaingarriak, belarritako eta zintzilikarioak, liburu eta barazkiak… kolore festa ederra eta jende andana atzera eta aurrera postuetan barrena.

Txerria, goxo izan da lo eguzkiaz gozatzen kanpoaldean, bere eguna izanik bisita ugari jasotzen zuen bitartean.


Guk ere badugu bizipoza

Xabier Gantzarainek Raimundo Amador-ek igandean eman zuen kontzertuaren gainean egindako kronika.

Une batean, une bakar batean biltzen dira etorkizun eta iragan posible guztiak, gune bakar batean mundua bere osoan; mundua eta segundua gurutzatzen diren lekuan, Azpeitia. Eta hor gara gu, izan ginen iragan posible guztien destilazioa, eta hor gaude, izango garen etorkizun posible guztien hazia. 2013ko azaroak 17 ditu dagoeneko, joana izango dugu urtea konturatzerako. Une bakoitza da bete-betean bizi beharrekoa. Igande iluntzea da, Aleman gaztainak erretzen ari da aterpean, jendea ari da hurbiltzen atera, Keu ari da kantuan eta ez dago gaizki. Eman dugu epaia, eskatu ditugu zerbezak eta aurrera begira jarri gara denok. Gaizki ez dagoen zenbat jende dago?

Posibleak kontuan izan gabe ere, badira nahikoa dentso hemen bildutakoon iragan guztiak, iragan gurutzatu guztiak. Ezagun asko, lagun bat edo beste ere bai, ideia ona ematen du iruditu zaiola jendeari igande iluntzean Raimundo Amador ikusi eta entzutera etortzea. Eta une hau da, orain, etorkizun posible guztien hazia.

Hizkuntza bitxia da gurea: hazia hazi egiten da, eta ondo hazitakoa hazitarako uzten da. Alemangaztainak erretzen ariko da kanpoan. Barruan epel dago, aretoa bete samartuta, jendea berriketan ari da Raimundo Amador azaldu bitartean. Soziologia pixka bat eginez entretenitu gara. Publikoaren adina izan dugu aztergai, haziak, ondo haziak eta hazitarakoak ere badira tartean, bataz bestekoa kalkulatzen saiatu gara, berrogeita hamarretik ez da urruti ibiliko; zenbat urte izango ditu gazteenak? Hizkerei jarri diegu belarria gero, kanpoko jendea etorri dela ematen du, aurpegi ezezagunak ikusten ditugu, eta bailarakoak ez diren aurpegi ezagunak ere bai. Xabier Agirre ikusi dut, irakasle izan nuen fakultatean, oso ona zen, margolari fina da, oso jende gutxik daki BVEk hiru tiro bota zizkiola dutxan, Parisen bizi zela. Fakultateko jende gehiago ere ikusi dut, Ismael Manterola, esate baterako, eta bere izenik oroitzen ez dudan ikaskide bat: gaztea eta dena sentitzen nauk holakoetan. Soziologia merkea da gurea, baina gehiagorako ere emango luke jarri ezkero: zenbat urte izango ditu gazteenak?

Bestela ere badago galdetzea: zein mundu konpartitzen dugu?

Hala nabil galdezka neure artean. Aspaldi da, joan zen mendea amaitzeko falta zuen oraindik, zortzi urte, Olinpiadak ziren Bartzelonan, hotel batera sartzen ikusi nuen B.B. King Londresen. Ordurako albo batera utzia nuen gitarra jolea izateko ametsa, baina maite nuen gitarra jotzea, eta maite nituen gitarra joleak. Banekien B.B. Kingek izena jarri ziola bere gitarra kuttunari: Lucille. Raimundo Amadorrek ere jarri zion bereari: Gerundina. Jada ez du kontzertuetara ekartzen, estudioan grabatzeko baizik ez omen du erabiltzen.

Une batean, une bakar batean biltzen dira etorkizun eta iragan posible guztiak, eta une hori orain da, Raimundo Amador oholtzara agertu denean, txalo artean, bere seme Raimundo duela perkusio jole eskuinetara, eta Lin Cortes gitarra jolea ezkerretara, iruntzietara ikuslearentzat. Leun hasi dira, belar usaina daraman kea bezala, leun eta goraka. Formatu txikiko kontzertu handi bat izateko traza hartu du segituan. Gozo ari dira, hazi egin dira, izugarria da nola darabilen gitarra Raimundo Amadorrek. Jendea ere ari da berotzen. Txalo egiten dugu, kantu egiten dugu kanturako aukera ematen duenean, eta txundituta aditu.

Greziarrek matematikaren barruan sartzen omen zuten musika, oso matematiko onak dira ijitoak. Topikoa da, eta hala ere egia, zail egiten da beste hitz batzuekin esplikatzen, beste era batera bizi dute musika, eman behar zainetan daramatela. Dantza flamenkoen pausoekin jantzi zituen bere gitarra soloak. “Ustedes también tienen arte”, esan zuen Raimundo Amadorrek kantu baten bukaeran. Ba ote da ezer gehitu beharrik? Bere artea eta gurea bat eta bera direla azken batean, akaso.

Eta batek bere baitan beste asko daramatzala ere bai, beharbada. Zenbat jende, zenbat musika darama bere baitan Raimundo Amadorrek? Keinuz betea izan zen kontzertua. Jimmy Hendrixen argazkia erakusten zuen kamiseta batekin atera zen Raimundo Amador, eta detaile polita izan zen halako batean Keu eta taldekideak Jimmy Hendrixen bertsio bat jotzera gonbidatzea. Ez dakit musika hizkuntza unibertsala ote den, baina laguntzen du konpartitzen dugun mundua erakusten, eta gozarazten. Beste hainbat erreferentzia ere izan zen, Camarón eta Pata Negra, besteak beste. Ez du alferrik hain ibilbide luzea. Eta ez da adinaren eufemismo bat. Zaharrak ote ginen ba igande iluntzean Sanagustinen bildutakoak?

Atzo izan da aita lehen aldiz hau, esan zuen semeagatik, eta aitona egin nau. Pozik zegoen Raimundo Amador, eta ez batere aitonduta. Ez dakit zenbat denbora iraun zuen kontzertuak, baina bere ibilbidearen errepaso ederra egin zuen, eta bere kanturik ezagunenak ere jo zituen, han bildutakoon pozerako. Jendea elkarri belarrira kantatzen ikusten zen, Ay que gustito pa mis orejasjotzen aritu zen bitartean. Keinuak, hitzak, begiradak, une bakoitza da bete-betean bizitzeko modukoa. Deskantsu hartzera sartuko ziren, protokoloa da, barrura sartu orduko hasi zen jendea beste bat, beste bat eginez, ez genuen nahi kontzertua eta igandea hain azkar bukatzea.

Kontzertuko une bakoitza izan zen gozagarria eta gozatzekoa, gustura zegoen jendea, harik eta Bollere kantuarekin kontzertuari amaiera eman zion arte. Jendea txaloka hasi zen orduan esker onez, eta txaloen erritmoan hasi zen flamenkoa dantzatzen Raimundo Amador.

Argiak piztu zituzten gero, eta derrepente hustu zen aretoa. Igande iluntzea zela ahaztarazi zigun kontzertua bukatuta, nor bere zereginetara itzuli zen antza. Eta galdera geratu zitzaidan airean, belar usaina zeraman kearekin batera, non gordetzen ote ditugun benetan gozatu ditugun momentuak, zeini eman behar zaizkion eskerrak azaroko igande iluntze bat mundua eta segundua gurutzatzen diren lekua bihurtzeagatik.

Guk ere badugu bizipoza.


Karanka 'normaltasunera' itzuli da Middlesbroughen

Talde ingeleseko euskal entrenatzailea klubaren diziplinatik baztertua izan zen larunbatean, baina astearte honetan klubeko jabearekin batzartu ostean, lehen taldea zuzentzen jarraituko du.

Aitor Karanka Middlesbrougheko entrenatzailea 'normaltasunera' itzuli da astearte honetan, iragan larunbatean klubaren diziplinatik baztertua izan ostean. Ustez, taldeko jokalari garrantzitsu batzuekin liskarra izan eta Zuzendaritza Batzordeak euskal teknikaria baztertzea erabaki zuen.

"Middlesbrough Football Clubek jakinarazi nahi du, Aitor Karanka bere postura itzuliko dela. Hamar jardunaldi falta dira denboraldia amaitzeko eta klubak Championshipeko azken txanpa besterik ez du buruan", esan du klub ingelesak komunikatu ofizialean.

Karankak ez zuen larunbateko entrenamendua zuzendu, ezta igandeko Charlton Athleticen aurkako partida ere. Astearte honetan klubaren jabea den Steve Gibsonekin batzartu ostean, kargura itzuliko da.


Aramaio eta Legutioko alkateak izan dira Legebiltzarrean, AHTak eragindako kalteak salatzen

Urbinako Batzar Administratiboko presidenteak ere parte hartu zuen agerraldian.

Abiadura Handiko Trenaren obrek Aramaion eta Legution eragindako arazoen berri eman zuten atzo esandako bi udalerrietako alkateek eta Urbinako Batzar Administratiboko presidenteak Legebiltzarreko Ekonomiaren Garapen eta Azpiegitura Batzordean.

Aramaioko alkate Lierni Altunak, esaterako, gaur egungo egoera azaldu zuen. Besteak beste, salatu zuen udal bideak behin-behineko espropiatu baziren ere, ez dagoela horren xehetasunik eta galdutako bideen ordezkorik ez dagoela definituta. Gaineratu zuten Katastroan espropiazio guztiak ez daudela ondo definituta. Horrez gain, trenbidearen inguruan dauden ur arazoak ez daudela konponduta eta Zabola eta Untzilla auzuneak oraindik ere konpontzeke daudela adierazi zuen. Gogorarazi zuen, aldi berean, udal bide publikoak erabiltzeko tasak ordaintzera salbuetsita daudela, nahiz eta erabilera handia egiten duten eta bideak hondatzen dituzten.

Bestalde, salatu zuen ADIFek ez duela bereganatu, 2010ean, Aramaio eta Arrasate arteko bidean izandako lur jauziak eragin zituen kalteen erantzukizunik, eta Udalak zein herritarrek ez dutela horren konpentsaziorik jaso.


Inesa Gaxenen omenezko erromeria batekin hasiko da 30. Beldurrezko Astea

1609an Pierre de Lancre inkisidoreak 200 bat pertsona hiltzeko agindua eman zuen. Tartean, Inesa Gaxen 18 urteko gaztea. Sorgin izatea egotzita bizirik erre zuten. Orain, Donostiako Fantasiazko eta Beldurrezko Zinemaren Asteak ikono moduan hartu eta omenaldia egingo dio inaugurazio egunean, urriaren 26an: ‘Hil-argien erromeria’ egingo dute, folklorea eta sorginkeria nahastuz. Gonbidatu berezia izango da arima galduen erromeria honetan: Conchita Tou pitonisa. Gainera, Okendotik Antzoki Zaharreraino The dance of the dead ikuskizuna abiatuko da, zinemazaleek “heriotzaren dantza hipnotikoan” murgiltzeko.

30 urte bete ditu aurten jaialdiak, eta publikoa bera da kartelaren protagonista. Joan den urteko jaialdian egin zuten argazki saio batean prestatu zuten irudia, Beldurrezko Astearen “tenplu nagusian”, Antzoki Zaharrean. Hemen aurkeztu dute egitarau guztia. Askotariko filmak izango dira ikusgai. Josemi Beltran zuzendariak nabarmendu du emakumezko zuzendarien lanak izango direla: Rabid eta Darlin’, besteak beste. Euskal film batekin hasi eta bukatuko da Beldurrezko Astea. Inaugurazioan Galder Gaztelu-Urrutiaren El hoyo filma emango dute Antzoki Zaharrean. Sitgesko Fantasiazko Zinemaren Astean harrera bikaina izan du eta sari mordoa eskuratu ditu. Bukaerako emanaldian, Aritz Moreno donostiarraren Ventajas de viajar en tren filma emango dute. Eskarmentua badu film laburretan (Cotton Candy, Colera, Loop), baina hau bere lehen film luzea da.

Hainbat egile omenduko ditu Beldurrezko Asteak. Chicho Ibañez Serrador zinemagilearen klasiko bat, ¿Quien puede matar a un niño? filma, proiektatuko dute Viktoria Eugenia Antzokian, urriaren 25ean. Alien-en sortzailea ere izango dute gogoan, HR Giger-en omenezko erakusketa bat irekiko dute-eta San Jeronimo kalean, udal liburutegiko ekitaldi aretoan.

‘Zinemapelmak’, emanaldi berezia

Beldurrezko Astearen emanaldietan beti egoten da giro berezia. Batzuetan ikusleak isill-isilik egoten dira, baina beste batzuetan, pantailan gertatzen denaren inguruko iruzkinak egiten hasten dira. Filma girotzeko lanetan ibiliko dira Mikel Pagadi eta Ainhoa Etxeberria Zinemapelmak izeneko saio berezian. Bien artean, eta publikoaren laguntzarekin, Robowar (Bruno Mattei, 1988) pelikula komentatuko dute. Viktoria Eugenia Klub aretoan izango da saioa, doan, urriaren 30ean.

Sarrerak eta abonamenduak

Antzoki Zaharrerako abonamenduen salmenta (77 euro) ostiralean, urriaren 18an, hasiko da, 16:00etan. Hauek soilik Antzoki Zaharreko leihatilan eskura daitezke. Viktoria Eugeniako abonamenduak (16,5 euro) eta jaialdirako sarrera solteak (7,50 euro) astelehenean jarriko dituzte salgai, 16:00etatik aurrera. Internet bidez ere eskura daitezke sarrera solteak, baina abonamendua Viktoria Eugenian bertan erosi behar da.


Kaxko auzo elkarteak bilera du gaur hiru gaiez hitz egiteko

Txotx denboraldiaz, aparkamentuez eta kamioiekin dituzten arazoez hitz egingo dute, gaur 20:00etan Aristizabaleko lokalean.

Kaxko auzo elkarteak bilera du gaur, arratsaldeko 20:00etan, Aristizabal kaleko lokalean. Hiru gairen inguruan hitz egingo dute: batetik txotx denboraldia izango dute hizketa gai. Bestetik, Urbieta eta Elkano kaleetan jartzekoak dituzten denbora mugatuko aparkamentuei buruz ariko dira. Hirugarren puntua berriz, Kaxkoan kamioiekin duten arazoa izango da. Oindi taberna inguruan kamioi batek harri pusketa bat kendu zion fatxadari eta berritu zutenean beste kamioi batek hautsi zuen berriz ere. Horren inguruko alternatibei buruz hitz egingo dute besteak beste.


Aldapako etxe-gabetzean atxilotu zuten gaztea bihar epaituko dute

Algortako Aldapa kaleko 23ko familiarekin elkartasunez, pasa den ekainaren 24an kaleratzea gelditzeko elkarretaratzean parte hartzen saiatu eta Ertzaintzak atxilotu zuen 29 urteko gazte algortarra bihar goizeko 11etan epaituko dute Bilboko auzitegietan, Buenos Aires kalean. Mutilak Getxoko justizia jauregiko guardia epaitegian deklaratu zuen atxilotu eta hurrengo egunean eta argi utzi zuen ertzainen aurrean erresistentzia pasiboa besterik ez zuela erabili. Ertzainek, berriz, atestatuan jasotako "desobedientzia larria eta erresistentzia" karguei autoritateari eraso egin izana gehitu zioten, auzia falta batean geldi dadin ekidinez. Gauzak horrela, akusatuak epaiketara joan beharko du. Atxiloaldian, lau orduz izan zuten gaztea Neguriko ertzain-etxean eta bertan biluztu, hatz markak hartu eta aurpegiaren zein tatuajeen argazkiak atera zizkioten. Akusatuak "polizia-fitxa" deritzoten hori ez egiteko eskubidea duenez –beti ere epaile agindurik ez badago– ertzainek prozedura hori derrigorrezkoa zela sinetsi arazi eta egin zioten, gazteak kontatu zuenez. Defentsa akusatuak salatu zuen Ertzaintzaren jokaera eta balizko delituaren arteko "oreka eza". Argazkian, ekainaren 24ko etxe-gabetzea / © Getxotik_aske.


EAJk irabaziko lituzke foru-hauteskundeak EAEko hiru lurraldeetan

Hala eta guztiz ere, Vocento eta Noticias taldeek larunbat honetan argitaratu dituzten datuen arabera, hiru lurralde horietan agindu ahal izateko akordioetara heltzea ezinbestekoa izango du.

Maiatzaren 22ko foru-hauteskundeak EAEko hiru lurraldeetan EAJk irabaziko omen ditu, baina ez du gehiengo absoluturik eskuratuko eta, beraz, gainerako indar politikoekin akordioetara iritsi beharko da Araban, Bizkaian eta Gipuzkoan agindu ahal izateko. Hori ondoriozta daiteke Deia eta El Correo egunkariek gaur argitaratu dituzten inkestetatik.

Bizkaia El Correo-ren arabera, Bizkaian, EAJk eta PPk azken legegintzaldiko eserleku kopuru bera mantenduko dute: 23 eta 8 batzarkide izango dituzte, hurrenez hurren. PSEk bi batzarkide galduko ditu eta, beraz, 12rekin geratuko da; EBk bakarra eskuratuko du (4 izan zituen aurreko legealdian, Aralarrekin batera aurkeztuta); kalterik handiena Aralarrek jasoko du eta Bizkaiko Batzar Nagusietan ez du ordezkaritza gabe geratuko da.

Bilduk botoen % 13,1 lortuko du eta 7 batzarkide izango ditu. 2007an, Eak ordezkari bakarra izan zuen eta ANVk beste bat, baina azken horrek izan zuen barruti guztietan aurkeztu. Deia-ren inkestak dioenez, EAJk 22-24 batzarkide lortuko ditu; PSEk 12-14; Alderdi Popularrak 8-9; Bilduk 5-7; eta EBk eta Aralarrek bana. Gauzak horrela, EAJk egonkortasuna nahi badu, beste alderdi batzuekin hitzarmenetara heldu beharko da, ez baitu gehiengo absoluturik izango.

Araba

El Correo-ren arabera, Araban, EAJk 15-16 batzarkide izango ditu (egun 14 dauzka); PPk 13-14 eskuratuko ditu (egun 15 dauzka); PSEk bat galduko luke eta 12 batzarkiderekin geratuko da; Bilduk 6 batzarkide izango ditu (egun ANVk 4 ditu eta EAk 2); EB batetik bi izatera pasatuko da; eta Aralarrek bere eserlekuari euste lortuko du. Bestalde, Deia-k dioenez, EAJk 16-17 batzarkide izango ditu; PSEk 11-12; PPk 14-16; Bilduk 6-7; eta Aralarrek bat. EBren kasuan, bi batzarkideak galduko lituzkeela dio.

Beraz, Araban ere, EAJ, PP eta PSE alderdiak akordioetara heltzea beharrezko izango dute.

Gipuzkoa

Gipuzkoan EAJ izango da alderdirik bozkatuena; 2007an sozialistek kendu zieten tokia berreskuratuko dute jeltzaleek, El Correo-ren arabera.

EAJk 15-16 batzarkide lortuko ditu (egun 14 dauzka); PSEk 15 (egun baino bat gutxiago); Bildu izango da hirugarren indar politikoa eta 11-12 batzarkide eskuratuko ditu; PPk 6-7 izango ditu (egun 6 dauzka); Ezker Batuak batzarkide bat edo bi izango ditu; Aralarrek bakarra. 2007an EB eta Aralar koalizioan aurkeztu ziren eta 6 ordezkari lortu zituzten.

Deia-k zabaldutako datuak kontuan hartuta, EAJk 15-17 batzarkide eskuratuko ditu; PSEk 14-16, Bilduk bezala; PPk 5-7; Aralarrek bat edo bi; eta Ezker Batuak ez luke ordezkaritzarik izango.

Horiek horrela, Araban ere EAJk beste alderdiren batekin hitzarmena sinatu beharko du, gobernatu ahal izateko. Gainera, legealdi berrian Hamaikabat Batzar Nagusietatik kanpo geratuko da eta, ondorioz, EAJk ezingo du haren babesa jaso.


Mendi jaitsierarako, izenematea

Aranotik Hernanira mendi jaitsiera antolatu du Xalaparta elkarteak. Oinez edo bizikletaz egiteko aukera izango da. Igandea da izena emateko azken eguna. Bazkarira bakarrik ere joan liteke. Prezioa: 25 euro.


Auto baten eta txirrindulari baten arteko istripua izan da Azpeitian

Auto batek eta txirrindulari batek istripua izan dute gaur goizean, 10:40 inguruan, GI-3183 errepidean, Loiolako santutegiaren inguruan. Eusko Jaurlaritzaren Segurtasun Sailak jakinarazi duenez, txirrindulariak min hartu du, eta Zumarragako ospitalera eraman dute. Dena den, ez da larri zauritu bizikletan zihoan pertsona.


Ostirala bitartean eman daiteke izena Zarauzko Haurreskolan

Gaurtik hilaren 17ra eman ahalko da izena Zarauzko Haurreskolan. Informazio zabalagoa eskuratu nahi dutenek 943-835919 telefono zenbakira deitu dezakete.


Despistaos, The Fratellis eta Miley Cyrus lan berriekin datoz

Halaber, Marinah eta Anna Calvi artistek ere aste honetan kaleratuko dituzte disko berriak.

Ohikoa denez, aste honetan argitaratuko diren disko berrien errepasoa egingo dugu, Gaztean. Azkenaldian zeresan handia ematen ari da Miley Cyrus abeslari estatubatuarra, ''Wrecking Ball'' bideo polemikoa dela eta. Aste honetan ere albiste izango da, diskoa kaleratuko duelako: Bangerz.

Horrez gain, Despistaos taldea Las cosas en su sitio estudioko zortzigarren diskoarekin dator. The Fratellis eskoziarren rock eta blues doinuak ere eskuragarri izango ditugu dendetan. We need medicine du izena, eta taldearen hirugarrena da. Azkenik, beste bi artista aipatuko ditugu. Batetik, hamar urtez Ojos de Brujo taldean aritu ostean, El baile de las horas diskoa dakar Marinahek (Marina Abad), bakarlari gisa. Anna Calvik, berriz, One Breath aurkeztuko du, Londresen grabatu eta Texasen nahasitako lana.


Elorrioko ekoizleek Anbotopeko dendan salduko dituzte beraien produktuak

Elorrioko Udalak Osasun sailak emandako gomendioari kasu eginez, astero egiten den azoka bertan behera uztea erabaki du.

Hala ere, udalak azokan parte hartzen duten herriko ekoizleak babestu gura izan ditu, eta horretarako aukerak aztertzen ibili da. Prentsa oharrez jakitera eman dutenez, orain ekoizle horien produktuak Anbotopeko dendan saldu ahalko dituzte.

Dendako kideek beraien sare sozialetan jakitera eman dutenez, hauxe da berain ordutegi berria:

* Astelehena 11:00-13:00

* Martitzena 11:00-13:00 17:30-19:30

* Eguaztena ITXITA

* Eguena. 11:00-13:00. 17:30-19:30

* Barikua. 11:00-13:00

* Zapatua. 10:00-13:30


Emakume bat zauritu da Bilboko etxebizitza batean izandako sutean

Suak eragindako ke toxikoa arnastu du emakumeak eta Basurtuko erietxera eraman dute.

Emakume bat zauritu da Bilboko etxebizitza batean arratsalde honetan izan den sutean.

Gertakaria 19:30 inguruan jazo da, Gorte kalean dagoen etxebizitza batean. Sukaldeko ke-erauzgailuak su hartu du.

Sutea ez da handia izan, baina emakumeak ke toxikoa arnastu du eta anbulantzian Basurtuko ospitalera eraman dute.

Suhiltzaileek sua itzali eta etxea aireztatu dute.


Xanistebanetan hesiak zaintzeko lan poltsa irekiko dute astelehenean

Uztailaren 13ra arte izango da izena emateko aukera, goizez, udaletxeko Informazio Bulegoan

Xanistebanetan hesiak zaintzeko lan poltsa irekiko du udalak astelehenean. Bete beharreko baldintza 18 urte beteta edukitzea da. Lanerako lehentasuna izango dute oiartzuarrek, eta epea uztailaren 13an itxiko dute. Udaletxeko Informazio Bulegoan eman behar da izena, goizetan.


Asteazkenean egingo duten isuri toxiko simulazioaren sirenak eskualdean ere entzungo dira

Eusko Jaurlaritzaren Herrizaingo Sailak larrialdi kimikoetarako sirenak aktibatuko ditu datorren astean Arabako, Bizkaiko eta Gipuzkoako hainbat herritan simulazioak egiteko. Helburu nagusia, herritarrek isuri toxikoren bat izanez gero nola jardun behar duten barneratzea da, azpimarratu dutenez. Abenduaren 13a eta 16a artean egingo dira simulazioak, Lantaronen (Araba), Hernanin (Gipuzkoa) eta Alonsotegi, Gueñes, Muskiz, Abanto Zierbena, Zierbena eta Santurtzin (Bizkaia). Hain zuzen ere, asteazkenean, hilak 4, Santurtzin, Bilboko Portuan, piztuko dituzte sirenak, 12:30ean. Eta horiek Getxo udalerrian ere entzun ahal izango direla ohartarazi du Herrizaingo Sailak. Azaldu dutenez, simulazioek irauten duten bitartean sirenek uhindun seinalea igorriko dute laino toxikoaz ohartarazteko eta 30 segundo iraungo duen beste seinale lau batek, berriz, alarma amaitu dela adieraziko du. Argazkian, Santurtziko portua / cc-by Iker Merodio.

Sirenen helburu nagusia larrialdi une bat izanez gero berehalako alerta lortzea da, herritarrek horrelako istripu baten aurrean hartu beharreko neurriak martxan jartzeko. Halaber, Herrizaingo Sailak industria kimikoa dagoen inguruetan informazio kanpainak egin ohi ditu herritarrek nola jardun behar duten jakiteko. Hala, Eusko Jaurlaritzak gogorarazi duenez, laino toxikoren bat sortuz gero, alerta ohartarazten duen sirena entzun bezain pronto ateak eta leihoak itxi behar dituzte herritarrek eta ondoren, horietatik aldendu. Horrez gain, ez da berogailu edo aireztapen sistemarik erabili behar eta kalean egonez gero toki itxi batera jo behar da. Gainera, ezin da erre, ezin da surik piztu, eta telefonoa derrigorrezkoa bada soilik erabili behar da. Halaber, ez da eskolara haurren bila joan behar, irakasleak arduratuko dira beraiez, eta alerta amaitu dela iragarri arte ezin izango da kalera irten.


Juan Mari Beltranen musika, ostegunean

Juan Mari Beltranen Hots-larretan kontzertua izango da Biterin, 20:00etan, datorren ostegunean. Sarrerak salgai daude 7,5 euroren truke. Ixiar Jauregi eta Errege Beldarekin batera arituko da hotsez, erritmoz eta musikaz osatutako sinfonian, Andoni Salameroren olerkien laguntzarekin jantzia eta babestua.


IRUDI BILDUMA: Eskualdean lan istripuz hil diren beharginak izan dituzte gogoan dozenaka lagunek Azpeitian

Bederatzien sugarra, garraxi bakarra. Elkartasun borrokaz eutsi bizitzari! lelopean, dozenaka lagunek manifestazioa egin dute gaur iluntzean Azpeitian. Eskualdeko enpresetan izan diren lan istripuak salatzeko egin dute protesta, Azpeitiko Gaztetxeak, LABek, Elkar-ekinek, Ernaik, Ikasle Abertzaleakek, CNTk eta ELAk deituta. Azkoitiko Piztu taldeak ere bat egin du manifestazioarekin.

Aurten bederatzi lagun hil dira lan istripuz eskualdean. Manifestazioaren deitzaileek azaldu dutenez, batzuk lanean ari zirela hil ziren, eta besteak eskualdeko enpresentzat lan egiten zuten beharginak izanik, eskualdetik kanpo hil dira. Haien arabera, “urte beltza” izan da 2017a eskualdeko langileentzat. “Bederatzi lagun hil dira lan istripuz, eta edonor izan daiteke hurrengoa”. Manifestazioa deitu duten eragileek “elkartasuna” adierazi diete gertakari latz horiek beren azalean bizi izan dituzten pertsonei. “Heriotzeraino garamatzaten bizi baldintzak salatzeko ordua iritsi da, eta horretarako deitu dugu manifestazioa”, esan dute.

Hona hemen, manifestazioko irudi bilduma:


Atxilotua epailearen aurrera eraman dute

Gaur eraman dute atzo Errenteria-Oreretan hil zen emakumearen bikotekidea epailearen aurrera, Ertzaintzak OARSO BIDASOKO HITZAri jakinarazi dionez. Atzo emakumea hil eta gero atxilotu zuen Ertzaintzak. Autopsiak behin-behinean 40 urteko emakumea “arrazoi naturalengatik” hil zela ondorioztatu zuen.


'Olentzero', Itsasegiaren zinta

Izenburua: Olentzero

Egilea: itsasegia


Tapia: «Sinatutako itunak bete egin behar dira»


Garraioak, lurraldea eta aldaketa

Nabariak dira aldaketaren gobernuak, Nafarroakoa zein Iruñekoa, sustatzen dituzten partiduen arteko eztabaidak eta tentsioak. Nabariegiak, batzuen ustez, hobe baita, haien esanetan, eztabaida horiek estaltzea, eskuinari indarra ez emateko. Neurri txiki batean, ados egon ninteke. Formak zaindu behar dira, noski. Diskrezioa ere beharrezkoa da... Hala ere, eztabaidak hor daude, eta aurre egin behar zaie. Eztabaidak, eta kezkak ere, modu berezi batean garraio politiken inguruan, arlo horretan bereziki beharrezkoa baita aldaketa.

Horren adibide argia Iruñean dugu, non, bi urte pasa ondoren, oso urriak diren garraio publiko eta sostengarriaren aldeko ekimenak. Kotxeak jaun ta jabe dira gure kaleetan, eta gero eta gehiago gara, partiduen arteko eztabaiden gainetik, eredu hau aldatzeko ausardia eta imajinazio faltarekin kezkaturik gaudenok.

Bestalde, oraindik ez dakigu zer gertatuko den Abiadura Handiko Trenarekin. Dakiguna, berriz, begi bistakoa da: orain arte martxan jarritako ereduak, Nafarroan eraikitzen hasi denak, ondorio ekonomiko eta ekologiko larriak dituela. Prest al dago gobernua eredu hori aldatzeko?

Eztabaidak, beraz, hortxe daude, eta horietan sakondu beharko dugu benetako aldaketa eragin ahal izateko.


Idatziz pentsatu

Ez dut askorik idazten, baina postit-ez betea izaten dut bekokia, gero eta egokiagoa dut gainera, horretarako. Gauza ttikiak idazten ditut. Honi buruz hari buruz niri buruz. Niretzat idaztearen zentzua ez da kaligrafia eder baten bilaketa, dimentsio literarioa duen zerbait sortu nahia, edo besterik gabe hitzen urraduratik zer musika ateratzen den entzuten jartzea, ez dut idazten plazer hutsez. “Nola pentsatzen duzu?” galdetu ohi du jendeak, eta badira ibiliz pentsatzen dutenak, ideiek ere gisa horretan bide egiten dutelakoan. Egiten dute. Badira zigarro bati tiraka eta kebideari begiak emanik pentsatzen dutenak, inspirazioa arnasten ari direlakoan. Eta arnasten dute. Bada txofer doala pentsatzen duen jendea, meditazio isila paisaiari eskaintzen diona. Nik, neurea, idatziz pentsatzea dut, stylo-ari jarraituz iruditzen zait ene baitan aztarrika nabilela, iritziak korapilatzen ari naizela, hitzek laguntzen didate. Idatziz abiatzen naiz pentsatzera, eta batzuetan itzultzen naiz, zerbait besapean dudala.


Urretxuko eta Zumarragako Areizaga-Kalebarren plazaren estaltze lanetako irudiak

Mariano Garcia urretxuar argazkilariaren irudiak dira galeriakoak. 1992-1993 urteetan Urretxuko eta Zumarragako Areizaga-Kalebarren inguruetako Urola ibaiaren igaroa estaltzen hasi ziren, gaur egungo enparantza eraikitzeko. Obra horietako irudiak dira honakoak.


Gora egin dute hildakoen eta kutsatuen datuek

Azkeneko orduetan, apur bat okerrera egin dute COVID-19aren datuek Hego Euskal Herrian; gaixorik zeuden hamalau lagun zendu dira bezperan, hildakoak bederatzi izan ziren, eta 367 kutsatze berri egon dira bezperan, 284 izan ziren positibo berriak. Orotara, pandemia hasi zenetik, 1.946 lagun dira orain arte hildakoak, eta 25.990 kutsatu direnak. Sendatu direnen kopuruak, berriz, gora egiten du etenik gabe: jadanik 18.357 dira sendagiria jaso duten herritarrak.

Herrialdeka, Bizkaian dituzte daturik okerrenak: 10.218 lagun kutsatu dira, eta 806 hil. Han daude ospitaleratu gehien ere: 263. Nafarroan 139 pertsona daude erietxean, 85 Araban eta 72 Gipuzkoan.


Udaberriko lau t'erdi txapelketako lehen jardunaldia gaur

Gazteek irekiko dute gaur Udal Pilotalekuan jokatuko den udaberriko lau t'erdiko txapelketa. 19:30ean lehen mailako gaztetxoak arituko dira, munizipalean, eta horien ostean, bigarren mailako beste bi partiduren txanda iritsiko da. Antolatzaileek azaldu dutenez, partidu bizkor eta interesagarriak izango dira gaur iluntzean.


Trakatan trakatan, hiru erregeak Goizuetan

Badatoz Errege Magoak, eta geldialdia eginen dute, besteak beste, Goizuetan, eta aranoarrak ere gonbidatu dituzte! Arratsaldeko 18:00etan abiatuko dira, baina egun osoan zehar izanen dira prestaketa-lanekin.

Goizean goizetik, lanean

Lanez jositako egunak dauzkate aurretik Errege Magoek, baina tartetxo bat egin eta Goizuetatik pasako dira, neska-mutil goizuetar eta aranoarrak agurtzera. Baina laguntza beharko dutela jakinarazi diote Kronikari, hori dela eta, deia egin dute ostiral goizean, 09:00etan frontoian, prestaketa-lanekin laguntzeko.

Ondoren, 15:30etan bilduko dira Asinkon, kabalgatan atera nahi dutenak, eta 17:30etan, antortxekin ateratzeko. Oparien bilketa, aldiz, 17:00etatik 18:00etara eginen da, elkartekoak ez direnentzat.


'Tortura Euskal Herrian' dokumentala eguaztenean Kulturaten

Datorren astelehenean, otsailaren 13an, torturaren aurkako eguna dela-eta, gai honen harira egindako dokumental baten emanaldia eta hitzaldia iragarri dute otsailaren 15erako, eguaztenerako. Arrasateko Kulturateko Jokin Zaitegi aretoan izango da hori. Tortura Euskal Herrian da dokumentalaren izenburua. Poliziak atxilotu ostean, torturatuak izan zirela salatu zuten hainbat euskaldunen testigantzak jasotzen dira dokumentalean. 19:00etan botako dute. Ondoren, gaiaren gainean jardungo dute.

Dokumentala 2011ko abenduan estreinatu zuten. 2008ko uztailaren 22an, Bilbon, Algortan eta Elorrion Guardia Zibilak atxilotu zituen 10 lagunen testigantzak jasotzen ditu. Garzon epailearen aginduz atxilotuak, Madrileko Tres Cantos eta Guzman el Buenoko komisariara eroan zituzten. Kuartelotan 5 egunez inkomunikaturik egon ostean, torturatuak izan zirela salatu zuten.

Dokumentalean, pertsona horien testigantzen bidez, "inkomunikazioak uzten dituen zigorgabetasun uneak" ezagutzera ematen dute. Era berean, salatu nahi dute, Euskal Herrian, hamarkada hauetan, "ia 10.000 lagun torturatuak" izan direla eta beste "13 lagun hil" direla poliziak zaintzapean zituztenean.


Oiarperen eta Txosten asteburuko partidak

TXOST

Gipuzkoako Ezker Horma

Joko garbi, nagusiak:

Behar Zana 1-Txost 3. Atzo ziren jokatzekoak.

Behar Zana 3-Txost 2: Gaur, 19:30ean, Villabonako Behar Zana pilotalekuan (bigarren partida).

Zubieta 2-Txost 1: Gaur, 20:00etan, Zubietako pilotalekuan.

Joko garbi, kadeteak:

Zubieta 1-Txost 1. Bihar, 12:30ean, Madalensoron.

Zubieta 2-Txost 2. Bihar, 12:30ean, Madalensoron (bigarren partida).

Udaberri Txapelketa

Larruzko paleta, nagusiak: Gazteleku-Txost. Gaur, 20:30ean, Andoaingo Arrate pilotalekuan (hirugarren partida).

Pala motza, nagusiak:

Gazteleku-Txost 2. Gaur, 20:30ean, Andoaingo Arrate pilotalekuan (laugarren partida).

Urnieta 1-Txost 1. Atzo ziren jokatzekoak.

OIARPE

Udaberri Txapelketa

Eskuz binaka, Gazteen Lehen Maila: Goierr 2-Oiarpe. Gaur, 18:30ean, Zumarragako Beloki pilotalekuan.

Eskuz binaka, Kadeteen Lehen Maila: Antigua-Oiarpe. Bihar, 16:15ean, Egiako pilotalekuan.

Gipuzkoako Txapelketa, eskuz binaka

Haurrak: Oiarpe 3-Antigua. Gaur, 19:15eean, Madalensoron.

Bigarren urteko alebinak:

Añorga 2-Oiarpe 3. Bihar, 15:30ean, Añorgako pilotalekuan (bigarren partida).

Hernani 2-Oiarpe 2. Etzi, 11:00etan, Hernaniko pilotalekuan.


Araban gas zundaketak egiteko baimena eman dio Espainiako Gobernuak Jaurlaritzari

Azpimarratu du ez dagoela interes geologikoko edo babestutako eremu naturalik inguruan. EH Bilduk proiektua atzera botatzeko eskatu die Jaurlaritzari eta Udalari.

Espainiako Trantsizio Ekologikorako Ministerioak oniritzia eman dio Gasteizko Armentia-2 putzuan hidrokarburoen zundaketa egiteko proiektuari, ingurugiro-eraginari buruzko adierazpen baten bitartez, ez baitu "ingurugiroan kalte adierazgarririk" egingo.

Proiektuak ingurugiroa eta natura baliabideak babesten ditu adierazpenaren aholkuak betez gero, Ministerioaren Bioaniztasun eta Ingurugiro Kalitate Zuzendaritza Nagusiak idatzi eta Estatuaren Aldizkari Ofizialean argitaratu duten txostenaren arabera.

Zundaketaren sustatzailea da Eusko Jaurlaritzaren mendeko Shesa Euskadiko Hidrokarburoak elkartea. Elkarte horrek gas naturala bilatu nahi du gaur egun erabilienak diren teknikekin, frackinga edo haustura hidraulikoa deritzona baztertuta.

Ministerioak argitu du zundaketari soilik eman diotela oniritzia, ez baliabidea ustiatzeari. Zundaketaren emaitza positiboa izanez gero, baliabidea ustiatzeko beste ebaluazio bat gauzatu beharko litzateke.

Txostenean azaldu dutenez, zundaketa egin nahi duten inguruan ez dago interes geologikoko lekurik 900 metro baino gutxiagora, eta ekintza horrek ez lioke lur gaineko ur emariari kalte egingo. Era berean, putzua ez dago babestutako eremu naturaleko sarean. Hala eta guztiz ere, eremu naturalean sartzeko proposamen bat izapidetzen ari dira gaur egun, Gasteizko Mendien Parke Naturalen barruan sartzeko, hain zuzen ere.

EH Bilduk errefusatu egin du adierazpena

EH Bilduk errefusatu egin du ingurugiro-eraginaren inguruko adierazpena, eta Eusko Jaurlaritzari eta Udalari eskatu die proiektua bertan behera utz dezatela.

Mikel Otero EH Bilduren legebiltzarkideak aipatu du txostenak proiektuari argi berdea ematen dion arren, hainbat albo-ondorio aitortzen dituela. Gainera, "oso larritzat" jotzen du gasa ustiatzen hastea, Arabako gizarteak argi utzi baitu hidrokarburoak baztertu eta energia berriztagarrien aldeko apustua egiten duela.

EH Bilduk iragarri du Shesa elkartea desegiteko ekimena mahaigaineratuko duela Legebiltzarrean.

Gainera, Gasteizko Udalari eskatuko dio ez dezala zundaketak egiteko baimenik eman, Hiri Antolaketaren Plan Orokorrean agertzen delako eremu horretan ezin dela hidrokarburorik atera "natura eta baso balio altuko" eremu babestua delako.

Elkarrekin Podemos ere, aurka

Bestalde, Juantxo Lopez de Uralde Elkarrekin Podemosen diputatuak ere gaitzetsi egin du adierazpena, eta "proiektu mota horrek gizartearengan eta ingurugiroan duen benetako eraginari entzungor" egiten diola gaineratu du.

"Arreta ematen dit adierazpenak larrialdi klimatikoa aintzat ez hartzea. Erregai fosilak lur azpian utzi behar dira eta energia berriztagarriak sustatu behar ditugu. Ez dago beste biderik", nabarmendu du.


EOSek Oreka TX taldeko txalapartarekin bat egin du

Ivan Fedele-k konposatutako Txalaparta lana Bilbon, Donostian, Gasteizen eta Iruñean izango da entzungai.

Euskadiko Orkestra Sinfonikoak Oreka TX taldearekin bat egin du Ivan Fedele-k Tesela proiektuaren baitan konposatu duen Txalaparta lanean. Euskal musika tresna honen eta "musika tresna handi bat" bailitzan jokatzen duen orkestra sinfoniko baten arteko elkarrizketaren aukerak aztertzen ditu bertan.

Aurretik mundu osoko hainbat agertokitan jo badu ere, Oreka TX lehen aldiz arituko da proiektu honetan orkestra sinfoniko batekin batera. Taldea 1997an sortu zuten Harkaitz Martinezek eta Igor Otxoak.

Euskadiko Orkestra Sinfonikoaren 12. programako hiru lanetako bat da Txalaparta, eta Donostian, Gasteizen, Iruñean eta Bilbon eskainiko du egun hauetan: maiatzaren 17an eta 18an, Kursaal Jauregian; maiatzaren 21ean, Antzoki Zaharrean; maiatzaren 22an, Baluarten; eta maiatzaren 23an, Euskalduna Jauregian.


Txantxillako egitasmoa aurrera, pausoz pauso

Plenoa izan zen atzo eta Hiri Antolamenduko Plan Berezia onartu zuten.

Plenoa izan zen atzo Udaletxean, eta besteak beste Txantxillako Hiri Antolamenduko Plan Berezia onartu zuten. Obren hasiera oraindik urruti egon liteke, baina pausoz pauso, tramiteak gauzatzen ari dira. Txantxillan, 178 etxebizitza dituzte egitekoak (56 babes ofizialekoak, 33 hitzartuak eta 89 libreak), eta Axalako sarrera-irteera lekuz aldatuko dute.

Etxeberriko hitzarmena

Txantxillako egitasmoaz gain, Etxeberriko Oriamendi Kooperatiba eta Udalaren arteko hitzarmen berria ere onartu zuen atzoko Plenoak, oposizioko alderdien aldeko botoekin eta EAE-ANVkoen aurkakoekin. Etxeberriko etxeetatik Politena atzeko etxeetara bidea egiteko okupatu beharreko orubeen ingurukoa da hitzarmena. Lurrak hartzearen truke, Udalak zenbait konpromezu hartu ditu hitzarmenak dioenez, besteak beste, bi hauek: La Cumbre eta Politena etxea lotzeko bidea egiteko konpromezua; eta Trenbide azpiko pasabidea berregokitzeko obrak egiteko konpromezua.

Bi adierazpen

Atzoko plenoan bi adierazpen ere onartu zituzten, alderdi guztiek aho batez. Lehenengoa, Chernobilgo sarraski nuklearraren ingurukoa da. Hogei urte bete diren honetan, adierazpen instituzionala onartu zuen aho batez plenoak, orduan gertatutako sarraskia gogoratzeko. Bigarren adierazpena Gehitu Euskal Herriko Gay, Lesbiana, Bisexual eta Transexualen Elkarteak aurkeztu zuen eta plenoak onartu. Bertan, ez-legezko proposamena onartu zen, maiatzaren 17a Homofobiaren eta Transfobiaren kontrako Borrokaren Nazioarteko Eguna izendatzearen alde. Izan ere, maiatzaren 17an beteko dira 18 urte Osasunaren Munduko Erakundearen Batzar Nagusiak homosexualitatea gaixotasun mentalen zerrendatik ezabatu zuenetik.

Izen aldaketa

Atzoko plenoko beste puntuetako bat EAE-ANVko udal taldearen izen aldaketaren berri ematea izan zen. EAE-ANVko ordezkariek Hernaniko Abertzale Independentistak eratu dute.